title: Juvan Šestalov

text: Šestalov kirjoitti runoja, kertomuksia, romaaneja ja kuvauksia mansin ja venäjän kielillä. Hänen tuotantonsa keskeinen aihe on kotiseutu, perinteinen kulttuuri ja mansien elämäntavassa tapahtuneet muutokset. Kirjailijan teoksia on käännetty useille vieraille kielille ja eräät niistä ovat ilmestyneet jopa miljoonan kappaleen painoksina.


title: Juvan Šestalov

text: Šestalov sai Venäjän SFNT:n valtionpalkinnon vuonna 1981 teoksesta "Jazytšeskaja poema" (”Pakanallinen runoelma”, 1978). Hänet palkittiin Kansojen ystävyyden (1984) ja Työn punaisen lipun (1987) kunniamerkeillä. Kirjailija oli myös Hanti-Mansian ansioitunut kulttuurityöntekijä ja kunniakansalainen.


title: Eduardo Iturralde González

text: Eduardo Iturralde González (s. 20. helmikuuta 1967 Arrankudiaga, Biskaja, Espanja) on espanjalainen entinen jalkapalloerotuomari.


title: Eduardo Iturralde González

text: Iturralde Gonzálezista tuli vuonna 1998 kansainvälinen erotuomari. Ensimmäisen ottelunsa Espanjan Primera Divisiónissa hän tuomitsi 3. syyskuuta 1995. Myöhemmin urallaan hän tuominnut muun muassa Real Madridin ja Barcelonan välisiä kohtaamisia sekä Espanjan cupin loppuottelun.


title: Eduardo Iturralde González

text: Kauden 2001–2002 päätteeksi urheilulehti "Marca" valitsi hänet Primera Divisiónin parhaaksi erotuomariksi ("Guruceta").


title: Kolkuttajat (minisarja)

text: Kolkuttajat ("The Tommyknockers") on vuonna 1993 tehty minisarja, joka perustuu kirjailija Stephen Kingin samannimiseen kauhuromaaniin. Minisarjan on ohjannut John Power.


title: Kolkuttajat (minisarja)

text:
Havenin rauhallisessa kaupungissa tapahtuu eräänä päivänä outoja, kun lännenkirjailija Bobbi Anderson kompastuu metsäretkellä johonkin outoon esineeseen. Kun hän alkaa kaivamaan sitä muutaman päivän ajan, hän tajuaa kaivaneensa maahan hautautuneen avaruusaluksen esille, jonka myötä kaupungin leviää outoa säteilyä. Havenin asukkaat uhkaavat muuttaa muotoaan aluksen olentojen kaltaisiksi. Ainoastaan Bobbin runoilija ystävä Jim Gardner voi olla ainoa toivo, kun kauan sitten hänen kalloon laitettu metallilevy tekee hänestä immuunin olentojen pahalle taialle.
"Video-oppaassa" vuodelta 1994 Bello Romano antoi "Kolkuttajille" kolme tähteä viidestä, mikä vastaa sanallista arviota ”hyvä”.


title: Lūimā sēripos

text: Lūimā sēripos (Лӯимā сэ̄рипос, ”Pohjantähti”) on Venäjällä Hanti-Mansian autonomisen piirikunnan pääkaupungissa Hanty-Mansijskissa ilmestyvä mansinkielinen sanomalehti.


title: Lūimā sēripos

text: Lehti on perustettu vuonna 1989. Aikaisemmin mansinkielistä aineistoa ilmestyi hantinkielisessä "Lenin pant huvat" -lehdessä (nykyinen Hănty jasaŋ). Julkaisijoina toimivat Hanti-Mansian duuma ja hallitus. Lūimā sēriposin ja Hănty jasaŋin yhteisen toimituksen päätoimittaja on Raisa Rešetnikova.


title: Lūimā sēripos

text: Lūimā sēripos ilmestyy kerran viikossa nelisivuisena ja tabloid-kokoisena. Painosmäärä on 403 kappaletta (helmikuussa 2010).


title: Lūimā sēripos

text: Lehden liitteenä ilmestyy kerran kuukaudessa nelisivuinen mansinkielinen lastenlehti "Hōtalakve".


title: Saksan Grand Prix 2010

text: Saksan Grand Prix 2010 (virallisesti Formula 1 Grosser Preis Santander von Deutschland 2010) oli Formula 1 -kauden 2010 11. osakilpailu, joka ajettiin 25. heinäkuuta Hockenheimringin moottoriradalla Hockenheimissa, Saksassa.


title: Saksan Grand Prix 2010

text: Kilpailun voitti Fernando Alonso, jolle voitto oli kauden toinen. Kisaa johtanut Felipe Massa päästi Alonson ohitseen tallimääräyksellä. Kisaan ensimmäisestä ruudusta lähtenyt Sebastian Vettel oli lopulta kolmas.


title: Saksan Grand Prix 2010

text: Lotuksen kolmoskuljettajana toiminut Fairuz Fauzy pääsi ajamaan perjantain ensimmäisissä vapaissa harjoituksissa Heikki Kovalaisen tilalla. McLarenin Lewis Hamilton menetti autonsa hallinnan sateen kastelemalla radalla ajaen päin rengasvallia romuttaen autonsa.


title: Don’t Play with the Flame on Your Hand

text: Don’t Play With the Flame On Your Hand on tamperelaisen Jann Wilden 5. toukokuuta 2010 julkaistu albumi. Ensimmäinen albumilta julkaistu single oli kaksoissingle Last Saturday In Gaza / Wendy 5.huhtikuuta 2010. Albumi lähentelee tyylillisesti 60- ja 70-lukujen tuotantomallia. Se on Wilden itsensä tuottama sekä kotistudiossaan äänittämä. Edellisellä julkaisulla taustayhtyeenä toiminut The Neon Comets ei esiinny tällä albumilla.


title: Don’t Play with the Flame on Your Hand

text: Albumi sai hyvän vastaanoton. Soundin Sami Nissinen ylistää Wildeä lahjakkaaksi lauluntekijäksi, mainiten kuitenkin läpimurron vielä odotuttavan itseään. Desibelin Mika Rothille albumi oli lievä pettymys, jonka soundit olivat ohuet eikä kokonaisuus ollut hallittu. Tästä huolimatta arvosanaksi muodostui 3 tähteä viidestä.


title: Unkarin Grand Prix 2010

text: Unkarin Grand Prix 2010 oli Formula 1 -kauden 2010 12. osakilpailu, joka kilpailtiin 1. elokuuta Hungaroringin moottoriradalla Budapestissä, Unkarissa. Kilpailun voitti Mark Webber, jolle voitto oli kauden neljäs ja hän nousi MM-sarjan kärkipaikalle. Heikki Kovalainen oli 14.


title: Andra Manson

text: Andra Manson (s. 30. huhtikuuta 1984) on yhdysvaltalainen yleisurheilija, joka kilpailee korkeushypyssä. Hän voitti pronssia sisäratojen MM-kilpailuista vuonna 2008. Manson myös voitti nuorten MM-kisat vuonna 2002. Hänen ennätyksensä on 2,35 metriä, jonka hän hyppäsi vuonna 2009.


title: Håkan Westergård

text: Håkan Westergård (s. 4. kesäkuuta 1947) on suomalainen pastori ja Turun Elämän Sana -seurakunnan perustaja. Ennen seurakunnan perustamista hän toimi Ruotsissa autokoulun opettajana, palasi Suomeen vuonna 1990 ja perusti Elämän Sana -seurakunnan samana vuonna. Myöhemmin hän on keskittynyt myös mediatyöhön, ja hänellä on säännöllisiä ohjelmia Radio Deissä ja TV7:ssä. Håkan pyrki myös eduskuntaan vuonna 2015.


title: Håkan Westergård

text: Westergård on aikanaan kuulunut Uppsalan Livets Ord -seurakuntaan ja opiskellut sen raamattukoulussa. Näiden yhteyksien myötä muun muassa Paavo Hiltunen on syyttänyt Westergårdia menestysteologiasta.


title: Belgian Grand Prix 2010

text: Belgian Grand Prix 2010 oli Formula 1 -kauden 2010 13. osakilpailu, joka kilpailtiin 29. elokuuta Circuit de Spa-Francorchamps'n moottoriradalla Belgiassa.


title: Belgian Grand Prix 2010

text: Sateisen kilpailun voittoon ajoi Lewis Hamilton. Paalupaikalta lähtenyt Mark Webber sai huonon lähdön, ja Hamilton ajoi kisan alusta loppuun asti kärkipaikalla. Hamilton nousi MM-pisteissä kärkeen ohittaen kisassa toiseksi tulleen Webberin. Kolmanneksi sijoittui yllättäen Robert Kubica


title: Pulkovon taistelu

text: Pulkovon taistelu käytiin 20. lokakuuta 1919 Luoteis-Venäjän armeijan sekä puna-armeijan 7. armeijan yksiköiden kesken Pietarin eteläpuolella Pulkovon kukkuloilla Pavlovskin lähellä.


title: Pulkovon taistelu

text: Taistelussa englantilaisen everstiluutnantti Ernest Hope-Carsonin komentaman osaston kuudesta englantilaisesta Mark V panssarivaunusta ja kahdesta ranskalaistyyppisestä Renault FT-17 vaunusta tuhoutui kolme. Niiden tuhoamisesta vastasivat Eino Rahjan suomalaisen pataljoonan ensimmäisen ja toisen komppanian yksiköt.


title: Italian Grand Prix 2010

text: Italian Grand Prix 2010 oli Formula 1 -kauden 2010 14. osakilpailu, joka kilpailtiin 12. syyskuuta Monzan moottoriradalla Milanossa, Italiassa.


title: Italian Grand Prix 2010

text: Kilpailun voittoon ajoi paalupaikalta lähtenyt Fernando Alonso. Lähdössä Jenson Button nousi ohi, mutta varikkokäyntien jälkeen Alonso meni edelle ja ajoi loppuun asti ykkösenä. Kolmanneksi kisassa ajoi Felipe Massa. Sebastian Vettel nousi kuudennesta ruudusta neljänneksi tekemällä ainoan varikkostoppinsa aivan kisan lopussa. Nico Rosberg oli viides.


title: Singaporen Grand Prix 2010

text: Singaporen Grand Prix 2010 (virallisesti 2010 Formula 1 SingTel Singapore Grand Prix) oli Formula 1 -kauden 2010 15. osakilpailu, joka ajettiin 26. syyskuuta Singaporen katuradalla Singaporessa.


title: Singaporen Grand Prix 2010

text: Lotuksen kolmoskuljettaja Fairuz Fauzy pääsi ajamaan perjantain ensimmäisissä vapaissa harjoituksissa Jarno Trullin tilalla. Virginin kolmoskuljettaja Jérôme d’Ambrosio ajoi puolestaan Lucas di Grassin tilalla.Kilpailun voittoon ajoi paalupaikalta lähtenyt Fernando Alonso, joka johti kisaa alusta loppuun asti. Toiseksi kisassa sijoittui Sebastian Vettel ja kolmanneksi Mark Webber. Alonsolle voitto oli kauden neljäs. MM-sarjan kärjessä jatkaa Webber. Kilpailussa Lewis Hamilton ja Mark webber osuivat toisiinsa, jonka seurauksena Hamilton keskeytti.


title: Japanin Grand Prix 2010

text: Japanin Grand Prix 2010 oli Formula 1 -kauden 2010 16. osakilpailu, joka kilpailtiin 10. lokakuuta Suzukan moottoriradalla.


title: Japanin Grand Prix 2010

text: Aika-ajot jouduttiin siirtämään sunnuntaille kovan vesisateen takia. Edellisen kerran siirto tapahtui Japanissa vuonna 2004.


title: Japanin Grand Prix 2010

text: Kilpailun voittoon ajoi paalupaikalta lähtenyt Sebastian Vettel. Toiseksi sijoittui Mark Webber, joka säilytti MM-pistejohtonsa. Kolmanneksi kisassa ajoi Fernando Alonso. Ensimmäisellä kierroksella keskeytti neljä kuljettajaa kolariin.


title: Myllytunneli

text: Myllytunneli on Turun III kaupunginosassa sijaitseva tunneli. Tunneli on yksisuuntainen, ja sillä on kolme ajokaistaa ja yksi jalkakäytävä. Välittömästi tunnelin jälkeen tie jatkuu Aurajoen ylitse Myllysiltana.


title: Myllytunneli

text: Tunnelin seinässä on Kimmo Ojaniemen teos "Gaian silmä" vuodelta 1998. Teos on ovaalin muotoinen sininen valoteos.


title: Myllytunneli

text: Myllytunneli on useina vuosina ollut yksi Down By The Laituri -kaupunkifestivaalien esiintymispaikoista.


title: Garrett Serviss

text: Garrett Putnam Serviss Jr. (s. tammikuussa 1881 – 23. joulukuuta 1908) oli yhdysvaltalainen yleisurheilija ja korkeushypyn olympiamitalisti. Serviss kilpaili myös kolmiloikassa. Hän osallistui St. Louisin olympialaisiin 1904, joissa hän voitti korkeushypyssä hopeaa tuloksella 177,8 senttimetriä. Serviss hyppäsi saman tuloksen Paul Weinsteinin kanssa, mutta voitti hänet uusinnassa. Hän osallistui samoissa olympialaisissa myös vauhdittomaan kolmiloikkaan, jossa hän sijoittui neljänneksi. Servissin isä Garrett P. Serviss oli astronomi ja kirjailija.


title: Honda VTR SP1

text:
Honda VTR SP1 ja myöhemmin SP2 pohjautuvat Hondan menestyksekkääseen kilpamalliin, RC51:een.
Moottorina tuhat kuutioinen V-twin joka nähtiin myös VTR Firestorm -mallissa.


title: Korean Grand Prix 2010

text: Korean Grand Prix 2010 (virallisesti 2010 Formula 1 Korean Grand Prix) oli Formula 1 -kauden 2010 17. osakilpailu, joka ajettiin 24. lokakuuta Korean International Circuitin moottoriradalla Yeongamissa Etelä-Koreassa. Kyseessä oli ensimmäinen Korean radalla ajettu osakilpailu.


title: Korean Grand Prix 2010

text: Joulukuussa Korean GP valittiin Kansainvälisen autourheiluliiton ssa kauden parhaaksi kilpailuksi.


title: Korean Grand Prix 2010

text: Perjantain ensimmäisissä vapaissa harjoituksissa nopeinta vauhtia piti yllä McLarenin Lewis Hamilton ajalla 1.40,887. Lotuksen Heikki Kovalainen sai kunnian ajaa ensimmäisen virallisen F1-ratakierroksen Korean radalla, sillä hän lähti varikolta radalle kuljettajajoukon ensimmäisenä. Toro Rosson Jaime Alguersuari puolestaan ajoi radan ensimmäisen virallisen aikakierroksen. Hispanian Bruno Senna pyörähti auton takaripustusten hajottua. Lotuksen Jarno Trulli kärsi vaihdelaatikko-ongelmista, jonka vuoksi ajaminen jäi häneltä vähiin. Virginin kolmoskuljettaja Jérôme d’Ambrosio pääsi ajamaan Lucas di Grassin tilalla.


title: Korean Grand Prix 2010

text: Perjantain toisissa vapaissa harjoituksissa nopein oli Red Bullin Mark Webber ajalla 1.37,942. McLarenin Jenson Buttonin autossa syttyi tulipalo varikolla. Buttonin auton pakoputkien ylikuumentuminen johtui siitä, että McLaren kokeili autossa poikkeuksellisia moottoriasetuksia. Harjoituksen aikana rataa reunustava tekonurmi irtosi paikaltaan radan 12. mutkassa Mark Webberin pyörähdyksen seurauksena. Sebastian Vettel näytti kansainvälisiä käsimerkkejä Jarno Trullille, kun Trulli ei päästänyt häntä suosiolla ohitseen, jonka vuoksi Vettel joutui väistämään rataa reunustavalle turva-alueelle. Harjoitukset keskeytettiin hetkeksi punaisilla lipuilla, kun Hispanian Sakon Yamamoto jäi pyörähdyksen ja seinäkosketuksen seurauksena keskelle rataa. Force Indian Vitantonio Liuzzi jäi radan varteen harjoitusten loppuhetkillä. Hispania sai 5 000 dollarin (noin 3 700 euron) sakot päästettyään Sakon Yamamoton matkaan varikolta renkaanlämmittimen ollessa vielä kiinnitettynä renkaan päällä.


title: Korean Grand Prix 2010

text: Lauantain kolmansissa vapaissa harjoituksissa nopein oli Renaultin Robert Kubica ajalla 1.37,354.


title: Korean Grand Prix 2010

text: Paalupaikalle ajoi Red Bullin Sebastian Vettel ennen tallikaveri Mark Webberiä. Vettelille paalupaikka oli jo kauden yhdeksäs. Kolmanneksi ajoi Ferrarin Fernando Alonso. Neljänneksi sijoittui McLarenin Lewis Hamilton, jolle sattui vaaratilanne aika-ajon päätösosiossa, kun hän menetti hetkellisesti autonsa perän hallinnan ajaessaan sisään varikolle. Moottoriongelmista kärsinyt Heikki Kovalainen oli 21:s.Paalupaikalta kilpailuun lähti Red Bullin Sebastian Vettel. Kilpailun alkua siirrettiin kymmenellä minuutilla, koska ennen kisaa oli satanut paljon vettä. Lopulta autot pääsivät matkaan turva-auton perässä, mutta kolmen kierroksen jälkeen kisa keskeytettiin punaisilla lipuilla. Pitkän tauon jälkeen kisaa jatkettiin jälleen turva-auton perässä.


title: Korean Grand Prix 2010

text: Turva-auton poistuttua radalta, toisena ollut Mark Webber pyörähti neljännelle sijalle nousseen Nico Rosbergin eteen, ja kumpikin joutui kolarin seurauksena keskeyttämään. Turva-auto saapui jälleen radalle. Kierroksella 30 Toro Rosson Sébastien Buemi törmäsi Virginin Timo Glockin autoon molempien jouduttua keskeyttämään. Kierroksella 39 Renaultin Vitali Petrov ajoi ulos radan viimeisessä mutkassa romuttaen autonsa. Kilpailua alusta asti johtanut Sebastian Vettel joutui keskeyttämään kierroksella 45 moottoririkon takia. Kierroksella 46 Force Indian Adrian Sutil törmäsi Sauberin Kamui Kobayashiin. Kilpailun voittoon ajoi kaksinkertainen maailmanmestari Fernando Alonso, joka siirtyi samalla MM-pistejohtoon ennen kauden kahta viimeistä kisaa. Toiseksi kisassa ajoi Lewis Hamilton.


title: Korean Grand Prix 2010

text: Ferrarin voitettua valmistajan palkinnon otti palkintokorokkeella vastaan Chris Dyer.


title: Brasilian Grand Prix 2010

text: Brasilian Grand Prix 2010 oli Formula 1 -kauden 2010 18. osakilpailu, joka kilpailtiin 7. marraskuuta Interlagosin moottoriradalla Brasiliassa. Paalupaikan märässä kelissä ajetussa aika-ajossa otti yllättäen Nico Hülkenberg ennen Sebastian Vetteliä.


title: Brasilian Grand Prix 2010

text: Kilpailun voittoon ajoi toisesta ruudusta lähtenyt Sebastian Vettel. Toiseksi ajoi Mark Webber ja kolmanneksi MM-sarjaa johtava Fernando Alonso. Red Bull varmisti kisassa valmistajien maailmanmestaruuden.


title: Juovasiipiliitäjä

text: Juovasiipiliitäjä ("Ardenna bulleri") on ulappaliitäjien heimoon kuuluva Uuden-Seelannin kotoperäinen ulappalintu. Se elää ainoastaan Pohjoissaaren itäpuolella olevan Poor Knights Islandsin saariryhmän kahdella suurimmalla saarella, Aorangilla ja Tawhiti Rahilla, ja viidellä lähistön luodolla. 1980-luvulla yksi pari pesi Simmonds Islandsilla. Sen populaation koko on noin 2,5 miljoonaa yksilöä. Osbert Salvin kuvaili lajin holotyypin Uudesta-Seelannista 1888. Laji on nimetty Walter Bullerin kunniaksi.


title: Paul Weinstein

text: Paul Weinstein (5. huhtikuuta 1878 Wallendorf – 16. elokuuta 1964 Bochum) oli saksalainen yleisurheilija, joka kilpaili korkeushypyssä, seiväshypyssä, pituushypyssä, kolmiloikassa ja keihäänheitossa. Hän voitti St. Louisin olympialaisissa 1904 pronssia korkeushypystä tuloksella 177,8 senttimetriä. Toiseksi sijoittunut Garrett Serviss hyppäsi saman tuloksen, mutta voitti Weinsteinin uusinnassa. Myös Paulin veli Albert oli olympiatason yleisurheilija.


title: Abu Dhabin Grand Prix 2010

text: Abu Dhabin Grand Prix 2010 (virallisesti 2010 Formula 1 Etihad Airways Abu Dhabi Grand Prix) oli Formula 1 -kauden 2010 19. ja samalla viimeinen osakilpailu, joka ajettiin 14. marraskuuta Yas Marinan moottoriradalla Abu Dhabissa. Kilpailussa ratkaistiin kauden maailmanmestaruus, johon oli mahdollisuus neljällä eri kuljettajalla; Sebastian Vettelilla, Fernando Alonsolla, Mark Webberilla ja Lewis Hamiltonilla.


title: Abu Dhabin Grand Prix 2010

text: Paalupaikalta kisaan lähti Red Bullin Sebastian Vettel, joka säilytti ykkössijan maaliin asti. Samalla hän voitti uransa ensimmäisen maailmanmestaruuden, kun ennen kilpailua MM-sarjaa johtanut Fernando Alonso jäi seitsemänneksi. Vettelistä tuli mestaruutensa myötä kaikkien aikojen nuorin F1-maailmanmestari.


title: Abu Dhabin Grand Prix 2010

text: Perjantain ensimmäisissä vapaissa harjoituksissa Lotuksen kolmoskuljettaja Fairuz Fauzy ajoi Heikki Kovalaisen tilalla.


title: Abu Dhabin Grand Prix 2010

text: MM-sarjaa johtava Ferrarin Fernando Alonso starttasi kisaan kolmannesta lähtöruudusta. Alonson kanssa mestaruudesta taistelivat vielä Red Bullin Mark Webber (5. lähtöruutu) ja Sebastian Vettel (lähti paalupaikalta), sekä teoriassa myös McLarenin Lewis Hamilton (2. lähtöruutu).


title: Abu Dhabin Grand Prix 2010

text: Kilpailun startissa McLarenin Jenson Button, joka lähti ruudusta 4 kilpailuun onnistui kuittaamaan huonomman lähdön saaneen Alonson, mutta Mark Webber ei onnistunut tekemään ohitusta. Ensimmäisellä kierroksella nähtiin kuitenkin kauhun hetkiä, kun Mercedes GP:n kuljettaja Michael Schumacher spinnasi ja Vitantonio Liuzzi Force India -autollaan ei ehtinyt väistää, joten hänen autonsa kolaroi pahasti Schumacherin auton kanssa. Hetken aikaa näytti, että Michael olisi saanut osuman renkaasta mutta nopeasti kokenut veteraani nousi autostaan ulos ja kumpikin käveli paikalta pois vahingoittumattomana. Tapahtuman seurauksena turva-auto kutsuttiin radalle.


title: Abu Dhabin Grand Prix 2010

text: Lopulta seitsemännellä kierroksella turva-auto poistui radalta ja kilpailu pääsi jatkumaan Sebastian Vettelin johdolla, mutta kärjen asetelmat pysyivät ennallaan: 1. Vettel 2. Hamilton 3. Button 4. Alonso. Mark Webber teki ensimmäisen ja ainoan pysähdyksensä koko kilpailussa kierroksella 12 ja varikkopysähdys pudotti Webberin 16. sijalle. Australialaisen MM-haaveet olivat varsin ohuet.


title: Abu Dhabin Grand Prix 2010

text: Neljännen sijan pitäminen riittäisi Fernando Alonsolle mestaruuteen, vaikka Vettel pitäisi kärkisijansa. Ferrarin pilttuussa valmistaudutaan varikkokäyntiin ja kierroksella 14 Felipe Massa Ferrarillaan tuli varikolle, kun taas Alonso jatkoi vielä radalla tietäen tilanteen. Pari kierrosta myöhemmin Fernando Alonso tekee varikkopysähdyksensä ja se sujuu ongelmitta. Alonso palaa radalle juuri Mark Webberin edelle sijalle 12. Red Bull -tallissa ruvettiin tässä vaiheessa toivomaan, että hitaammat kuljettajat hidastaisivat Alonsoa enemmän, jotta tämä menettäisi sijoituksia varikkopysähdysten aikana. Kierroksella 22 ilmeet Ferrarin varikkopilttuussa olivat vakavia. 11. sijalla pyristelevä Fernando Alonso hukkasi arvokkaita sekunteja hitaampien kuljettajien takana. Lopulta kärkikaksikko tekee pysähdyksensä, kun Lewis Hamilton tekee stoppinsa kierroksella 24 ja putoaa Renaultin Robert Kubican taakse viidennelle sijalle.


title: Abu Dhabin Grand Prix 2010

text: Red Bull teki nopeasti päätöksen ja otti Vettelin kärkipaikalta sisään kierroksella 25, joka pudotti hänet lopulta niukasti toiseksi, kun taas Jenson Button otti kilpailussa johdon, mutta ei ollut vielä käynyt varikolla. Fernando Alonso hukkasi edelleen aikaa Vitali Petrovin takana ja Sebastian Vettel kurvaili toisena. Vettel laittoi tauluun kilpailun nopeimman kierroksen ja otti koko ajan kiinni Buttonia, joka pelasi vain riskitaktiikalla voitosta. Alonsolle kuitenkin tilanne näytti uhkaavalta hänen mestaruushaaveidensa kannalta jo tässä vaiheessa kisaa. Kierros 40 ja Jenson Button teki vihdoin varikkopysähdyksensä ja Sebastian Vettel siirtyi kärkeen. Fernando Alonson pitäisi kiriä vähintään neljännelle sijalle, mutta Vitali Petrovin ohittaminen ei vain onnistunut. Lopulta Vettel kurvasi viimeisen kierroksen ja hänestä kruunattiin F1-maailmanmestari. Red Bull -tiimissä oli juhlan paikka, mutta Ferrarin Fernando Alonso tuli vasta sijalla seitsemän maaliin Vitali Petrovin takana. Ferrarille pettymys oli kova ja Alonson hermot eivät tappiota sulattaneet, joten hän näytti keskisormea Petroville sisääntulokierroksella, kun kisa oli ohi. Tämä aiheutti myöhemmin suuren kohun mediassa ja itse F1-maailmanmestari Keke Rosberg kuvaili Alonson käytöstä hävyttömäksi.


title: Abu Dhabin Grand Prix 2010

text: F1 sai taas uuden maailmanmestarin, ja tällä kertaa se meni Saksan Sebastian Vettelille. Hän oli mestaruuden voittaessaan 23-vuotias, joten hänestä tuli nuorin F1-kuljettaja, joka on mestaruuden voittanut.


title: Abu Dhabin Grand Prix 2010

text: Kilpailun yllättävä, maailmanmestaruuden ratkaissut lopputulos nousi Saksassa pääuutiseksi. Saksassa Vetteliä verrattiin monissa medioissa Michael Schumacheriin. Italiassa ja Espanjassa huomio kiinnittyi Alonson tappioon maailmanmestaruustaistelussa; "Corriere de la Sera" kutsui kilpailua "Ferrarin omaksi maaliksi" ja espanjalainen "AS" katsoi Ferrarin "lahjoittaneen Alonson mestaruuden Vettelille".


title: Abu Dhabin Grand Prix 2010

text: Renault-kuljettaja Vitali Petrovia pidettiin monissa medioissa kilpailun ratkaisijana. Alonso ei kyennyt kilpailun aikana ohittamaan Renault'n suoranopeuksista hyötynyttä Petrovia. Italialainen "La Stampa" kutsui Petrovia "keltaiseksi painajaiseksi", viitaten Renault-auton väriin. Mediaset-televisiokanavan verkkosivuilla syntipukiksi nimettiin Ferrarin Chris Dyer, joka päätti Alonson epäonnistuneesta taktiikasta. Mediaset uskoi Dyerin reagoineen hätäisesti Webberin varikkokäyntiin, jonka seurauksena molemmat MM-taistelussa mukana olleet kuljettajat juuttuivat Vitali Petrovin taakse. Espanjalainen "La Nueva España" väitti Red Bullin "uhranneen" Webberin.


title: Adam Kszczot

text: Adam Kszczot (s. 2. syyskuuta 1989) on puolalainen 800 metrin juoksija. Hänen ennätyksensä on 1.43,30, jonka hän juoksi 10. syyskuuta 2011 Rietissä.


title: Adam Kszczot

text: Kszczot oli neljäs Torinon sisäratojen EM-kilpailuissa 2009 ja osallistui myös Berliinin MM-kilpailuihin 2009, muttei päässyt siellä loppukilpailuun. Samana vuonna hän voitti kultaa alle 23-vuotiaiden EM-kilpailuissa ennen maanmiestään Marcin Lewandowskia. Kszczot voitti pronssia Dohan sisäratojen MM-kilpailuissa 2010. Barcelonan EM-kilpailuissa 2010 hän sijoittui Marcin Lewandowskin voittamassa kilpailussa kolmanneksi ajalla 1.47,22.


title: Adam Kszczot

text: Pariisin EM-hallikilpailuissa 2011 Kszczot voitti 800 metrin juoksun ja Lewandowski sijoittui toiseksi. Vuonna 2011 hän voitti toistamiseen kultaa alle 23-vuotiaiden EM-kilpailuissa. Saman vuoden Daegun MM-kilpailuissa hän oli kuudes. Istanbulin sisäratojen MM-kilpailuissa 2012 Kszczot sijoittui neljänneksi. Saman vuoden Lontoon olympialaisissa hän karsiutui 800 metrin välierissä. Göteborgin EM-hallikilpailuissa 2013 Kszczot voitti 800 metrin juoksun, mutta karsiutui välierissä Moskovan MM-kilpailuissa. Hän sijoittui toiseksi Sopotin MM-hallikilpailuissa 2014. Hän kuului Puolan joukkueeseen, joka saavutti IAAF World Relays -kilpailuissa hopeaa 4 × 800 metrin viestissä 2014 ja 2015. Hän sai 800 metrillä hopeaa Pekingin MM-kilpailuissa 2015 ajalla 1.46,08. Amsterdamin EM-kilpailuissa 2016 Kszczot ja Lewandowski ottivat 800 metrillä Puolalle kaksoisvoiton. Rio de Janeiron olympialaisissa 2016 Kszczot karsiutui 800 metrin välierissä.


title: Adam Kszczot

text: Kszczot voitti sisäratojen Euroopan-mestaruuden 800 metrillä Belgradissa 2017 ajalla 1.48,87. IAAF World Relays -kilpailuissa hän sai Puolan joukkueessa pronssia 4 × 800 metrin viestissä 2017. Lontoon MM-kilpailuissa 2017 hän saavutti 800 metrillä hopeaa ajalla 1.44,95. Hän voitti sisäratojen maailmanmestaruuden 800 metrillä Birminghamissa 2018 ajalla 1.47,47. Myöhemmin samana vuonna hän voitti 800 metrin Euroopan-mestaruuden Berliinissä ajalla 1.44,59.


title: Kalifornianpikkuliitäjä

text: Kalifornianpikkuliitäjä ("Puffinus opisthomelas") on ulappaliitäjien heimoon kuuluva Meksikon kotoperäinen ulappalintu. Sen elinympäristö käsittää Baja Californian länsirannikon edustalla olevat saaret. Sen populaation koko on noin 80 000 paria eli vähintään 250 000 yksilöä. Elliott Coues kuvaili lajin holotyypin Cape San Lucasista Baja Californiasta 1864.


title: Axel Danielsson

text: Axel Ferdinand Danielsson (15. joulukuuta 1863 Värmland, Ruotsi – 30. joulukuuta 1899) oli ruotsalainen sosiaalidemokraattinen poliitikko, toimittaja ja kirjailija.


title: Axel Danielsson

text: Danielsson käänsi Karl Marxin Kommunistisen manifestin ruotsiksi vuonna 1886 ja perusti sanomalehti Arbetetin vuonna 1887.


title: Axel Danielsson

text: Axel Danielsson kuoli Saksassa vuonna 1899. Hänet on haudattu Pyhän Paulin kirkon hautausmaalle Malmöhön, Ruotsiin.


title: Uudenseelanninliitäjä

text: Uudenseelanninliitäjä ("Puffinus gavia") on ulappaliitäjien heimoon kuuluva Uuden-Seelannin kotoperäinen ulappalintu. Sen elinympäristö käsittää Cookinsalmessa ja Pohjoissaaren koillispuolella olevat saaret. Sen populaation koko on vähintään 100 000 yksilöä. Johann Reinhold Forster kuvaili lajin holotyypin Queen Charlotte Soundista 1844.


title: This Is My Life (Anna Bergendahlin kappale)

text: This Is My Life on Anna Bergendahlin single vuodelta 2010. Kappaleen ovat tehneet Kristian Lagerström ja Bobby Ljunggren. Kappale voitti Melodifestivalen 2010 -kilpailun, ja edusti Ruotsia Eurovision laulukilpailussa 2010. Se kilpaili toisessa semifinaalissa, jossa se keräsi 62 pistettä, jäi sijalle 11 eikä päässyt finaaliin.


text: Single on yltänyt Ruotsin singlelistalla ykköseksi.


title: Tummapikkuliitäjä

text: Tummapikkuliitäjä ("Puffinus huttoni") on ulappaliitäjien heimoon kuuluva Uuden-Seelanninn kotoperäinen ulappalintu. Se pesii vain Eteläsaaren koillisosan Seaward Kaikoura Rangella. Sen populaation koko on noin 300 000–350 000 yksilöä. Gregory Mathews kuvaili lajin holotyypin Snaressaarelta 1912.


title: Sergio Sánchez Martínez

text: Sergio Sánchez (s. 1. lokakuuta 1982 La Pola de Gordon) on espanjalainen kestävyysjuoksija.


title: Sergio Sánchez Martínez

text: Hän oli 3 000 metrillä kahdeksas Valencian sisäratojen MM-kilpailuissa 2008, neljäs Torinon sisäratojen EM-kilpailuissa 2009 ja voitti hopeaa Dohan sisäratojen MM-kilpailuissa 2010. Barcelonan EM-kisoissa 2010 hän keskeytti 5 000 metrillä. Sánchez karsiutui 5 000 metrin alkuerissä Berliinin 2009, Daegun 2011 ja Moskovan 2013 MM-kilpailuissa. Hän voitti 10 000 metrin Euroopan cupin 2013 ja sijoittui samana vuonna maastojuoksun MM-kilpailuissa 16:nneksi. Maastojuoksun EM-kilpailuissa hän on ollut 18:s 2007, 13:s 2008 ja neljäs 2009 sekä saanut joukkuekultaa 2008.


title: Sergio Sánchez Martínez

text: Vuonna 2013 Sánchez jäi kiinni dopingin käytöstä ja sai kahden vuoden kilpailukiellon ajalle 26.11.2013–25.11.2015.


title: Sergio Sánchez Martínez

text:
Ulkoradat
Sisäradat


title: America’s Best Dance Crew

text: America’s Best Dance Crew on MTV:llä pyörivä ohjelma, jossa etsitään Yhdysvaltain parasta katutanssiryhmää. Tuomareina toimivat Shane Sparks, Lil Mama ja JC Chasezja juontaja Mario Lopez ja ohjelman keksijä on Randy Jackson. Ensimmäisen kauden voitti JabbaWockeeZ, toisen Super Crew, kolmannen Quest Crew, neljännen We Are Heroes, viidennen Poreotix ja kuudennen I aM mE.


title: Kääpiöliitäjä

text: Kääpiöliitäjä ("Puffinus lherminieri") on ulappaliitäjien heimoon kuuluva ulappalintu. Sen laaja elinympäristö käsittää saaristoja eri puolilla trooppisia meriä, ulottuen Länsi-Intian saaristosta Tyynellemerelle, Intian valtamerelle ja Arabianmeren Kuria Muria-saarille sekä Komoreille. Populaation koko on noin puoli miljoonaa yksilöä. René-Primevère Lesson kuvaili lajin holotyypin Antilleilta 1839.


title: Sins of a Solar Empire

text: Sins of a Solar Empire on Ironclad Gamesin kehittämä ja Stardock Entertainmentin julkaisema reaaliaikainen strategiapeli, joka on julkaistu Microsoft Windowsille vuonna .


title: Sins of a Solar Empire

text: Kyseessä on scifi-aiheinen 4X-peli, joka kertoo kolmen eri avaruusimperiumin välisestä kahakasta. Näitä ovat ihmisosapuoli "TEC" ("Trader Emergency Coalition"), uskonnollisista fanaatikoista koostuva "The Advent" sekä avaruusmuukalaisia edustava "The Vasari". Monista muista RTS-peleistä poiketen "Sins of a Solar Empire" nojaa rauhallisempaan pelitempoon ja huolellisen strategian kehittämiseen. Pelin kehittänyt Ironclad Games kuvaa pelityyliä seuraavasti:


title: Sins of a Solar Empire

text: "Se on reaaliaikainen strategiapeli, joka on suunniteltu yhdistämään vuoropohjaisen pelin syvyys. Se keskittyy tarjoamaan pelaajille mahdollisuuden rakentaa omaa strategiaansa nopean klikkailun sijasta."


title: Sins of a Solar Empire

text: Pelille on julkaistu kaksi lisäosaa, "Entrenchment" ja "Diplomacy", jotka on nykyisin saatavilla myös emopelin yhteydessä "Trinity" -kokoelmana.


title: Cheba Maria

text: Cheba Maria on Casablancassa syntynyt marokkolainen laulaja. Hän muutti vuonna 1998 Toulouseen, Ranskaan aloittaakseen laulajauransa. Hän julkaisi ensimmäisen albuminsa "Jenentinien" vuonna 2003. Sittemmin hän on vieraillut myös muiden artistien levyillä, kuten Rim’K:n levyllä "Maghreb United" (2009).


title: Iharuusu

text: Iharuusu ("Rosa mollis", syn. "R. villosa" ssp. "mollis") on Euroopassa kasvava ruusulaji. Suomessa sitä tavataan lähinnä etelärannikolla.


title: Iharuusu

text: Iharuusu kasvaa 50–150 cm korkeaksi. Sen varsi on harvahaarainen. Suorat, hennohkot piikit ovat pareittain ja niitä on harvassa. Lehden korvakkeet ovat leveäkärkisiä ja tavallisesti sisäänpäin käyriä. Lehti on kerrannaislehti. Pyöreähköt lehdykät ovat tylppiä, toissahaisia, pehmeäkarvaisia ja tuoksuvat hartsille. Punaiset kukat ovat 1–3 kukan ryhmissä. Kukkaperä on noin 1 cm:n pituinen ja nystykarvainen. Verholehdet ovat kapeita ja liuskaisia tai ehyitä. Iharuusu kukkii Suomessa kesä-heinäkuussa. Hedelmä on 1–1,5 cm pitkä, pallomainen ja usein nystykarvainen kiulukka. Kiulukat kypsyvät ja pehmenevät jo elokuussa.


title: Iharuusu

text: Suomessa tavattavista ruusuista iharuusu muistuttaa eniten okaruusua ("R. sherardii").


title: Iharuusu

text: Iharuusun levinnäisyysalue Euroopassa on hajanainen. Yleisimmin sitä tavataan Britteinsaarilla, Norjassa rannikkoalueilla Lofooteille saakka, Etelä- ja Keski-Ruotsissa, Tanskassa ja Kaukasuksella. Lisäksi lajia tavataan satunnaisesti eri puolelta Eurooppaa ja Turkkia. Suomessa iharuusua tavataan lähinnä Etelä-Suomen rannikkoseudulla, missä se on paikoin yleinen.


title: Iharuusu

text: Iharuusu kasvaa lehtojen reunuksissa, kivikkorinteillä, laidunmailla ja tienreunuksilla. Se suosii kalkkipitoista maaperää.


title: FDGB-Pokal

text: FDGB-Pokal oli Vapaan Saksan ammattiyhdistysten liiton järjestämä jalkapalloturnaus, joka pidettiin vuosina 1949–1991.


title: FDGB-Pokal

text: Turnaukseen osallistuivat automaattisesti DDR-Oberligan ja DDR-Ligan joukkueet, kun taas alemman tason joukkueet joutuivat karsimaan. Ensimmäisellä kerralla turnauksessa oli mukana 193 joukkuetta ja voiton vei BSG Waggonfabrik Dessau.


title: FDGB-Pokal

text: Turnaus oli suosituimmillaan 1970- ja 1980-luvuilla, jolloin loppuotteluja kävi katsomassa 30 000–55 000 katsojaa. Katsojamäärä kuitenkin romahti, kun turnaus järjestettiin viimeisen kerran. Tällöin loppuottelua seurasi ainoastaan 4 800 katsojaa.


title: Harry Lennix

text: Harry Joseph Lennix (s. 16. marraskuuta 1964, Chicago, Yhdysvallat) on yhdysvaltalainen näyttelijä. Vuodesta 1989 hän on näytellyt lukuisissa elokuvissa ja televisiosarjoissa. Nykyään hänet muistetaan parhaiten televisiosarjoista "Rouva presidentti" (2005-2006), "24" (2007) ja "Dollhouse" (2009-2010).


title: Maghreb United

text: Maghreb United on Rim'K:n kolmas studioalbumi, jonka hän julkaisi 113-yhtyeensä itsenäisen levy-yhtiön Frenesikin kautta 29. kesäkuuta 2009. Levyllä vieraili useita eri muusikoita, kuten Zahouania, Mohamed Allaoua, Cheba Maria ja Tunisiano.


title: Stephen Kingin Hohto

text: Stephen Kingin Hohto ("Stephen King's The Shining") on vuonna 1997 tehty minisarja, joka perustuu kirjailija Stephen Kingin läpimurtoromaaniin Hohto. Minisarjan on ohjannut Mick Garris. Stephen King ei ollut lainkaan tyytyväinen Stanley Kubrickin vuonna 1980 ilmestyneeseen elokuvasovitukseen, joten 17 vuotta myöhemmin King kirjoitti käsikirjoituksen, jonka myötä tehtiin kirjalle paljon uskollisempi minisarjaversio. Tämä on tunnetusti saanut vähemmän arvostusta verrattuna Kubrickin Hohtoon, jota puolestaan on useasti kehuttu yhdeksi parhaista kauhuelokuvista.


title: Stephen Kingin Hohto

text: Tämä elokuva on juoneltaan hyvin uskollinen alkuperäiselle kirjalle.


title: Stephen Kingin Hohto

text:
Jack Torrance (Steven Weber), kirjailija ja entinen opettaja saa talonmiehen paikan talveksi Coloradossa sijaitsevassa Overlook-hotellissa. Hänen mukanaan muuttaa myös hänen vaimonsa Wendy ja pikkuinen poika Danny, jolla on varsin erikoinen kyky; hän "hohtaa", eli hän pystyy keskustelemaan toisten ihmisten kanssa ajatuksissa tuhansien kilometrien päästä ja näkemään asioita, mitä tavallinen ihminen ei näkisi. Hän näkee näkyjä tulevasta ja menneestä. Dannyn mielikuvitusystävä Tony kumminkin varoittaa häntä menemästä Overlookiin, sillä siellä on kuulemma jotain pahaa tekeillä. Perhe kumminkin lähtee viettämään talvea hiljaiseen hotelliin, jossa Danny näkee kauheita näkyjä hotellin verisestä historiasta. Jokin paha voima haluaa Dannyn voiman itselleen ja se on valmis vaikka käyttämään alkoholista kärsivää Jackia pahan välikappaleena.
Elokuva ei saanut samanlaista arvostusta osakseen kuin Kubrickin Hohto. Se on saanut pääosin huonoja arvosteluja, ja sitä on kritisoitu mm. Kubrickin elokuvan matkimisesta. Monet kriitikot valittivat liiallisesta dialogin määrästä, sekä pitkäveteisyydestä.


title: Stephen Kingin Hohto

text: Minisarja on esitetty suomessa MTV3:lla, ja lisäksi se on julkaistu 2-levyisenä DVD-julkaisuna extramateriaalin kera. Minisarjan ikäraja Suomessa on K-15.


title: Tatjana Firova

text: Tatjana Pavlovna Firova (, s. 10. lokakuuta 1982 Sarov) on venäläinen 400 metrin juoksija.


title: Tatjana Firova

text: Firova voitti alle 20-vuotiaiden Euroopan-mestaruuden Grossetossa 2001 ajalla 52,94. Hän saavutti Bydgoszczin alle 23-vuotiaiden EM-kilpailuissa 2003 kultaa 4 × 400 metrin viestissä ja pronssia 400 metrillä. Daegun universiadeissa hän voitti samana vuonna kultaa 400 metrillä. Ateenan olympialaisissa 2004, Helsingin MM-kilpailuissa 2005 ja Göteborgin EM-kilpailuissa 2006 hän juoksi alkuerissä Venäjän viestijoukkueissa, jotka saavuttivat loppukilpailuissa toisilla kokoonpanoilla Ateenassa hopeaa sekä Helsingissä ja Göteborgissa kultaa.


title: Tatjana Firova

text: Firova saavutti Pekingin olympialaisissa 2008 hopeaa 4 × 400 metrin viestissä ja sijoittui kuudenneksi 400 metrillä. Vuonna 2016 tehdyissä dopingtestien uudelleenanalysoinneissa Firova jäi kiinni ja hänen suorituksensa Pekingissä mitätöitiin. Viestijoukkueen hopea oli riistetty heiltä jo aiemmin myös dopingkärystä. Hän saavutti pronssia pitkässä viestissä Berliinin MM-kilpailuissa 2009.


title: Tatjana Firova

text: Dohan sisäratojen MM-kilpailuissa 2010 hän voitti hopeaa sekä henkilökohtaisella 400 metrillä ajalla 51,13 että 4 × 400 metrin viestissä. Saman vuoden Barcelonan EM-kilpailuissa hän voitti mestaruuden sekä 400 metrillä ajalla 49,89 että 4 × 400 metrin viestissä.


title: Tatjana Firova

text: Firova juoksi Lontoon olympialaisissa 2012 kolmannen osuuden hopeaa saaneessa Venäjän 4 × 400 metrin viestijoukkueessa. Moskovan MM-kilpailuissa 2013 hän juoksi toisen osuuden maailmanmestaruuden voittaneessa Venäjän 4x 400 metrin viestijoukkueessa.


title: Tatjana Firova

text:
Ulkoradat
Sisäradat


title: Friedrich Kalkbrenner

text: Friedrich Kalkbrenner () oli saksalainen pianisti ja säveltäjä. Kalkbrenner esiintyi julkisesti ensimmäistä kertaa viisivuotiaana ja valmistui Pariisin konservatoriosta vain 13-vuotiaana. Hän asui Lontoossa kymmenen vuotta ja oli suosittu pianisti ja opettaja. Vuonna 1824 Kalkbrenner muutti Pariisiin, jossa asui kuolemaansa 1849 saakka. Kalkbrenner oli luonteeltaan hyvin itsetietoinen ja pyrki kätkemään vaatimattoman syntyperänsä. Hän oli Pleyel-pianotehtaan osakas ja kuoli varakkaana miehenä.


title: Friedrich Kalkbrenner

text: Kalkbrennerin soitto oli aikalaisten mukaan loppuun saakka viimeisteltyä ja hienostunutta. Hän teki suuren vaikutuksen nuoreen Frédéric Chopiniin, joka kirjoitti innoissaan ”Herzin, Lisztin ja Hillerin olevan nollia Kalkbrennerin rinnalla”. Toisaalta Kalkbrennerin soittoa pidettiin dynamiikaltaan ja tunneasteikoltaan rajoittuneena. Hänen sävellyksistään pianokappale "Effusio musica" oli aikanaan suosittu, mutta nykyään se on unohdettu, kuten hänen oopperansa, konserttonsa ja sonaattinsakin.


title: Scott Hartnell

text: Scott Hartnell (s. 18. huhtikuuta 1982 Regina, Saskatchewan) on kanadalainen uransa jo lopettanut jääkiekkoilija. Hänen pelipaikkansa oli vasen laitahyökkääjä, ja hän edusti viimeksi NHL-joukkue Nashville Predatorsia. Hartnell on osaomistajana Kalevan Pallossa eli Kuopion KalPassa.


title: Scott Hartnell

text: Kaukalossa Hartnell tuli tunnetuksi vahvasta ja kovasta pelityylistään sekä loistavasta taisteluhengestä. Sana voimahyökkääjä kuvaa hyvin Hartnellin pelityyliä, sillä hänet löysi usein maalin edestä rouhimassa irtokiekkoja ja hän oli vahva laitakahinoissa. Hartnell tunnettiin myös erikoisesta hiustyylistään. Varsinkin pudotuspelien aikaan hänellä oli tapana kasvattaa pitkät ja tuuheat hiukset.


title: Boris Sirpo

text: Boris Osipovitš Sirpo (aik. Sirob, alk. Wolfson; 3. huhtikuuta 1893 Vladikavkaz, Venäjä − 25. tammikuuta 1967 Portland, Oregon, Yhdysvallat) oli venäläissyntyinen suomalainen viulisti, kapellimestari ja musiikkipedagogi.


title: Boris Sirpo

text: Boris Sirpo opiskeli viulunsoittoa ja orkesterinjohtoa Moskovan ja Pietarin konservatorioissa, myöhemmin Saksassa ja Itävallassa. Sirpo tuli Suomeen vuonna 1912 Helsingin Filharmonisen orkesterin viulunsoittajaksi.


title: Boris Sirpo

text: Vuonna 1918 Sirpo perusti Viipurin musiikkiopiston, jonka johtajana hän toimi talvisodan syttymiseen saakka 1939. Hän teki johtamansa Viipurin musiikkiopiston kamariorkesterin kanssa vuonna 1932 laajan konserttimatkan Alankomaihin, Belgiaan ja Ranskaan. Vuosina 1922−1924 ja 1929−1939 hän toimi Viipurin Musiikin Ystäväin orkesterin johtajana.


title: Boris Sirpo

text: Vaikka Sirpo oli ennen kaikkea viulistien opettaja − hänen oppilaistaan kuuluisin lienee Heimo Haitto −, hän oli musiikkiopiston johtajana myös monien muiden taiteilijoiden, kuten pianistien Orest Bodalewin ja Cyril Szalkiewiczin, ”löytäjä”. Opettajana Sirpo oli erittäin vaativa ja ankara.


title: Boris Sirpo

text: Talvisodan puhjettua Sirpo siirtyi Yhdysvaltoihin, Portlandin kaupunkiin Oregonin osavaltioon musiikinopettajaksi ja kapellimestariksi, ja siellä hän työskenteli kuolemaansa saakka. Yhdysvalloista hän teki johtamansa kuoron ja orkesterin kanssa konserttivierailun Suomeen vuonna 1955. Vuonna 1964 Sirpo kutsuttiin Lahden musiikkiopiston (entisen Viipurin musiikkiopiston, nykyisen Lahden konservatorion) johtajaksi, mutta hän kieltäytyi tehtävästä heikentyneen terveytensä vuoksi.


title: Tukikohta (minisarja)

text: Tukikohta ("The Stand") on vuonna 1994 tehty minisarja, joka perustuu kirjailija Stephen Kingin samannimiseen romaaniin. Minisarjan on ohjannut Mick Garris ja käsikirjoituksesta sekä tuottamisesta on vastannut itse Stephen King. King esiintyy myös aiempiin elokuviin verrattuna isommassa cameoroolissa.


title: Tukikohta (minisarja)

text:
Tappava virus karkaa salaisesta tukikohdasta sotilaspoliisin ja hänen perheensä mukana. Ajan myötä ”Kapteeni Trippsiksi” nimetty superflunssa levittäytyy ympäri Yhdysvaltoja. Se on erittäin tappava tauti, eikä siihen ole olemassa parannuskeinoa. Pieni osa väestöstä on kuitenkin mysteerisellä tavalla immuuneja taudille ja kun kaikki muut ovat kuolleet, he alkavat nähdä unia kahdesta henkilöstä: Nebraskassa elävästä, päivittäin Jumalaa rukoilevasta vanhasta naisesta, Äiti-Abigailista, sekä aavikolla liikkuvasta demonisesta miehestä, Randall Flaggista. Immuunit alkaavat kukin valita puolensa, joko Abigailin johtaman Boulderin vapaavyöhykkeen tai Flaggin hallinnoiman Las Vegasin, ennen viimeistä välienselvittelyä, joka tulee päättämään, kumpi joukko voittaa luomakunnan herruuden.
"Video-oppaassa" vuodelta 1994 Bello Romano sanoo minisarjan latistuvan hyvän alun jälkeen ja antaa sille kolme tähteä viidestä, mikä vastaa sanallista arviota ”hyvä”.


title: Konka Ski

text: Konka Ski on pieni hiihtokeskus Rautjärven kunnassa Simpeleen taajamassa. Laskettelukeskuksessa on kolme rinnettä ja kaksi kapulahissiä sekä half pipe. Konkalammen hiihtokeskuksessa on myös kolme hyppyrimäkeä ja lisäksi eri pituisia valaistuja hiihtolatuja.


title: Konka Ski

text: Konka Ski on Rautjärven kunnan omistama, ja sitä ylläpidetään vapaaehtoisvoimin. Konka Skissä on oheispalveluiden osalta tarjolla pieni rinnekahvio ja välinevuokraamo. Hiihtokeskuksesta löytyy myös laavu.


title: Konka Ski

text:
Laskettelukeskus perustettiin nykyisen Metsä Board Simpeleen tehtaan jätevuoren päälle vuonna 1985.
Rinne, pituus/korkeusero


title: Jakkula (Somero)

text: Jakkula on kylä Somerniemellä Somerolla.


title: Jakkula (Somero)

text: Kylä sijaitsee Oinasjärven rannalla ja rajoittuu etelässä Viuvalan, lännessä Oinasjärven ja pohjoisessa Härjänlahden kyliin Somerniemellä. Idässä on naapurina Pusulan Hyrkkölän kylän Arimaan kulmakunta Nummi-Pusulassa. Oinasjärven ohella Jakkulan kylän maat ulottuvat pohjoisessa Arimaa-järven rantaan. Arimaa laskee Oinasjärveen Jakkulan alueella virtaavaa Mäentaanjokea, jonka leventymänä on Lahnalampi. Pohjoisessa kylän maat rajoittuvat Kolmanteen salpausselkään kuuluvaan Äyräsnummeen.


title: Jakkula (Somero)

text: Kylän väkiluku vuonna 2011 oli 73, mikä teki siitä Someron kylistä väkiluvultaan 29. suurimman ja entisen Somerniemen kylistä kuudenneksi suurimman. Yhdessä Oinasjärven kanssa Jakkula on ollut toinen entisen Somerniemen kunnan keskuskylistä, jossa ovat sijainneet muun muassa Somerniemen kunnantalo, paloasema, meijeri ja Somerniemen pappila. Koulua kylässä ei ole, vaan koulua on vuodesta 1901 käyty Oinasjärvellä, jossa muiden koulujen lakattua nyt on entisen Somerniemen alueen ainoa toiminnassa oleva koulu.


title: Jakkula (Somero)

text: Kylän vanhoja taloja ovat olleet Hamppula, Huuva, Häntä, Jutta, Kärki, Paakkala ja Paavola, josta vuonna 1688 tuli kappalaisen virkatalo ja sittemmin itsenäisen Somerniemen seurakunnan pappila. Taloista kaikki ovat edelleen olemassa. Paakkalassa toimivat vuosina 1957-1977 Somerniemen kunnantalo ja paloasema ja sen jälkeen paloasema. Huuvaa käytettiin palokunnan ja maamiesseuran juhlatilana vuoteen 2004. Kylän vanhalla tontilla taloista ovat vielä Paakkala ja Huuva, joka on maisemallisesti ja paikallishistoriallisesti arvokas. Pappila oli 2010-luvulla yksityiskäytössä.


title: Jakkula (Somero)

text: Jakkulan tiiviin ryhmäkylän vuonna 1898 tapahtunut palo oli esikuvana kirjailija Helvi Hämäläisen romaanille "Kylä palaa" (1938). Kirjailija, jonka äidin suku oli Somerniemeltä, oli kuullut siitä kertomuksia tädiltään Sandra Alénilta.


title: Jakkula (Somero)

text: Jakkulassa on syntynyt herännäispappi Abraham Achrenius (1706–1769).


title: Tatjana Tšernova

text: Tatjana Sergejevna Tšernova (, s. 29. tammikuuta 1988 Krasnodar) on venäläinen seitsenottelija. Hän saavutti vuosina 2008–2012 neljä arvokisamitalia, mutta menetti myöhemmin kaikki dopingin käytön takia.


title: Tatjana Tšernova

text: Tšernova voitti sekä alle 18-vuotiaiden (2005) että alle 20-vuotiaiden (2006) maailmanmestaruuden. Aikuisten arvokisoissa hän esiintyi ensimmäisen kerran Osakan MM-kilpailuissa 2007, mutta ottelu jäi kesken. Valencian sisäratojen MM-kilpailuissa 2008 hän sijoittui viisiottelussa seitsemänneksi.


title: Tatjana Tšernova

text: Pekingin olympialaisissa 2008 Tšernova sijoittui alun perin neljänneksi, mutta nousi hieman kisojen jälkeen pronssille Ljudmyla Blonskan dopinghylkäyksen jälkeen. Berliinin MM-kilpailuissa 2009 Tšernova sijoittui alun perin kahdeksanneksi ja Dohan sisäratojen MM-kilpailuissa 2010 hän saavutti alun perin viisiottelussa pronssia. Barcelonan EM-kilpailuissa 2010 hän sijoittui neljänneksi pistein 6512. Daegussa 2011 hän voitti alun perin seitsenottelun ennätyksellään 6880 pistettä. Vuonna 2012 Istanbulin sisäratojen MM-kilpailuissa hän sijoittui viidenneksi pistein 4725 ja Lontoon olympialaisissa kolmanneksi pistein 6628. Vuoden 2013 kesäuniversiadeissa hän voitti kultaa.


title: Tatjana Tšernova

text: Tšernovan suoritukset Pekingin olympialaisissa 2008 ja Berliinin MM-kilpailuista 2009 lähtien hylättiin dopingin käytön takia vuosina 2016–2017. Tšernovan biologista dopingpassia varten kerätyissä dopingnäytteissä havaittiin vuonna 2013 epäselvyyksiä ja hänen Berliinin MM-kilpailuissa 2009 antamansa dopingnäyte tutkittiin uudelleen ja siitä löytyi merkkejä anabolisen steroidin käytöstä. Tammikuussa 2015 Venäjän antidopingtoimikunta Rusada asetti hänet kahden vuoden kilpailukieltoon ajalle 22.7.2013–21.7.2015 ja hylkäsi hänen tuloksiaan aikaväliltä 15.8.2009–14.8.2011. Kansainvälinen yleisurheiluliitto IAAF valitti tapauksesta urheilun kansainväliseen vetoomustuomioistuimeen (CAS), joka pidensi Tšernovan kilpailukiellon kolmeen vuoteen ja kahdeksaan kuukauteen ja hylkäsi lisäksi hänen tuloksiaan aina 22.7.2013 asti. Tšernova valitti CAS:n päätöksestä, mutta CAS hylkäsi valituksen. Pekingin olympialaisten pronssimitalinsa Tšernova menetti vuonna 2017 kun hänen Pekingissä antamansa dopingnäytteen uusintatutkimuksessa löytyi merkkejä anabolisen steroidin käytöstä.


title: HMS Sabre (H18)

text: HMS Sabre (viirinumero H18) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Sabre (H18)

text: Alus tilattiin huhtikuussa 1917 Alexander Stephens and Sonsilta Govanista osana vuosien 1917-1918 laivasto-ohjelmien 11. tilausta. Aluksen köli laskettiin 10. syyskuuta 1917 ja se laskettiin vesille 23. syyskuuta 1918. Ensimmäisen maailmansodan päätyttyä alus siirrettiin Fairfieldin telakalle viimeisteltäväksi ja se valmistui 1919.


title: HMS Sabre (H18)

text: "HMS Sabre" palveli laivaston mukana, kunnes se muutettiin 1937 aseistamattomaksi maalilaivaksi. Alus palautettiin palveluskuntoon 1939 sen iästä ja heikosta kunnosta huolimatta.


title: HMS Sabre (H18)

text: "HMS Sabre" sijoitettiin läntisen reitin alueelle () saattueiden suojaksi. Alus kärsi helmikuussa 1940 pahoja rakenteellisia vaurioita Skotlannin länsirannikolla menettäen liikuntakykynsä. Alus hinattiin telakalle korjattavaksi.


title: HMS Sabre (H18)

text: "HMS Sabre" palasi huhtikuussa koeajojen jälkeen saattueiden suojaksi. Alus siirrettiin toukokuussa evakuoimaan joukkoja mantereelta. Se liitettiin 28. toukokuuta operaatio Dynamoon ja se evakuoi 30. toukokuuta 1500 miestä Dunkerquen rannoilta. Paluumatkalla alus joutui ilmahyökkäykseen. Seuraavana päivänä ilmahyökkäyksessä alus kärsi vakavia vaurioita, jotka pakottivat sen siirtymään telakalle korjattavaksi.


title: HMS Sabre (H18)

text: "HMS Sabre" palasi muutamassa päivässä telakalta, minkä jälkeen se suoritti kaikkiaan kahdeksan matkaa evakuoiden yli 5000 henkeä. Alus määrättiin 12. kesäkuuta operaatio Arieliin evakuoimaan joukkoja Biskajanlahden satamista, minkä päätyttyä se palasi saattueiden suojaksi.


title: HMS Sabre (H18)

text: "HMS Sabre" muutettiin 1940 sukellusveneidentorjuntaan kykeneväksi saattajaksi, jolloin se aseistettiin 14 syvyyspommin laukaisuun kykenevällä järjestelmällä sekä ilmatorjunta-asein. Aluksen B-torni korvattiin kahdentoistanaulan tykillä, kaksi Oerlikon ilmatorjuntatykkiä etsintävalon tasanteelle.


title: HMS Sabre (H18)

text: "HMS Sabre" siirrettiin lokakuussa 1944 rannikkosaattueiden suojaksi, kun Captain-luokan fregatit ottivat sen tehtävän Atlantilla. Aluksen puolen tuuman konekiväärit poistettiin alustoineen. Se varustettiin marraskuussa miinanraivaimilla, jolloin syvyyspommikiskot poistettiin.


title: HMS Sabre (H18)

text: "HMS Sabre" poistettiin toukokuussa 1945 palveluksesta, minkä jälkeen se lojui ankkurissa satamassa. Alus sijoitettiin poistolistalle sotatoimien päätyttyä ja se myytiin BISCOlle. Alus saapui 1946 Grangemouthiin romutettavaksi.


title: Hopealuoti (elokuva)

text: Hopealuoti ("Silver Bullet") on Daniel Attiasin vuonna 1985 ohjaama kauhuelokuva. Elokuva perustuu kirjailija Stephen Kingin pienoisromaaniin Ihmissuden vuosi. King on myös itse käsikirjoittanut elokuvan.


title: Hopealuoti (elokuva)

text:
Pienessä Tarker Millsin kylässä tapahtuu kevätyönä hirmuinen veriteko. Joku pitää kylää kauhun vallassa, kun raakoja murhia tapahtuu lisää. Sitten eräänä heinäkuun neljäntenä nuori pyörätuolia käyttävä poika Marty Coslaw joutuu tekemisiin murhaajan kanssa, selvien siitä onneksi hengissä. Hän saa tietää, että murhaaja, joka tappaa uhrinsa aina täysikuun aikaan, on paljon enemmän kuin ihminen.
"Video-oppaassa" vuodelta 1994 Kari Salminen kuvasi elokuvaa siloitelluksi jännitykseksi joka ei pelota pienimpiäkään. Hän antoi sille kaksi tähteä viidestä, mikä vastaa sanallista arviota ”keskinkertainen”.


title: Petsie

text: Petsie oli suomalainen lemmikkieläinten omistajille suunnattu IRC-Gallerian tapainen yhteisöpalvelu. Palvelu on käännetty myös ruotsiksi ja englanniksi. Palvelun alasajo aloitettiin kesäkuussa 2016.


title: Petsie

text: Käyttäjät voivat lisätä palveluun kuvia ja videokuvaa omista lemmikeistään, pitää yksinkertaista blogia ja kommentoida toisten käyttäjien lemmikkejä sekä käyttää palvelun keskustelupalstaa. Palvelussa on lisäksi kadonneet & löytyneet -sivu, osto- ja myyntipalsta sekä palvelu, jonka kautta eri eläinten kasvattajat voivat ilmoittaa syntyneistä poikueista tai pentueista. Eläinaiheisten tapahtumien järjestäjillä on mahdollisuus ilmoittaa tapahtumista palvelun tapahtumakalenterissa. Uusimpana palveluna sivustolle lisättiin 5. maaliskuuta 2010 oma verkkokauppa.


title: Petsie

text: Kuka tahansa yli 13-vuotias voi luoda profiilin palveluun. Oman profiilin luonnin jälkeen palveluun voi lisätä omia lemmikkejä. Suomenkielisen palvelun käyttäjistä 13–17-vuotiaita on 45,8 %, 18–25-vuotiaita 39,1 % ja yli 25-vuotiaita 15,1 %. Naisten osuus palvelussa on 87,4 % ja miesten 12,6 %. Käyttäjät ovat lisänneet palveluun yli 81 000 lemmikkiä, joista 34,3 % on koiria, 19,3 % kissoja ja 15,7 % jyrsijöitä. Jäljelle jäävä 30,7 % muodostuu muun muassa hevosista, lemmikkilinnuista, kaneista ja terraarioeläimistä.


title: Henri Herz

text: Henri Herz () oli itävaltalainen pianisti ja säveltäjä. Herz opiskeli Pariisin konservatoriossa, jossa hän sai ensimmäisen palkinnon 15-vuotiaana. Hän oli Friedrich Kalkbrennerin ohella Pariisin tärkein pianisti ennen kuin Frédéric Chopin ja Franz Liszt saapuivat kaupunkiin.


title: Henri Herz

text: Herz oli suunnattoman suosittu esiintyjä salongeissa, ja hänen lukemattomat viehättävät mutta köykäiset salonkikappaleensa kävivät erittäin hyvin kaupaksi. Herz sijoitti pianotehtaaseen ja rakennutti konserttisalin. Hänellä oli erittäin paljon oppilaita: toisinaan oppitunnit piti vapaiden aikojen puutteessa aloittaa jo aamuviideltä. Herz teki vuosien 1845 ja 1851 välillä pitkän konserttikiertueen Yhdysvaltoihin, Meksikoon ja Länsi-Intian saarille. Kiertueen aikana esitettiin muun muassa hänen sävellyksensä kahdeksalle pianolle. Palattuaan Eurooppaan Herzistä tuli Pariisin konservatorion professori.


title: Henri Herz

text: Herzin soitolle tunnusomaista olivat nopea sormitekniikka ja kevyt ääni. Felix Mendelssohnin mielestä hän muistutti soittajana nuorallatanssijaa tai akrobaattia.


title: Nada Surf

text: Nada Surf on yhdysvaltalainen vuonna 1992 New Yorkissa perustettu rockyhtye. Yhtyeen jäsenet ovat Matthew Caws (laulu ja kitara), Daniel Lorca (basso ja taustalaulu) sekä Ira Elliot (rummut ja taustalaulu). Yhtyeen läpimurto tapahtui vuoden 1996 debyyttialbumin singlellä "Popular".


title: Vasile Moldoveanu

text: Vasile Moldoveanu (s. 6. lokakuuta 1935) on romanialainen tenori. Hän on kotoisin Constanțasta. Hän opiskeli synnyinkaupunkinsa Ciprian Porumbescu -konservatoriossa ja debytoi Bukarestin kansallisoopperassa vuonna 1966 Rinuccion roolissa Giacomo Puccinin "Gianni Schicchissä". Metropolitan-oopperassa hän esiintyi ensi kertaa vuonna 1979 Pinkertonina "Madama Butterflyssä". Samana vuonna hän esiintyi ensi kertaa Covent Gardenissa tulkiten Don Carlon roolin. Moldoveanua kuullaan vain harvoilla levytyksillä. Kaksi vuosina 1976 ja 1978 julkaistua resitaali-LP:tä on ollut saatavilla Intercordilta.


title: Luettelo suomalaisista NHL-maalivahdeista

text: Luetteloon suomalaisista NHL-maalivahdeista on koottu kaikki NHL:ssä pelanneet, ja nykyisin pelaavat maalivahdit.


text: Tilastot ovat kauden kauden 2014-2015 päätteeksi. Tähdellä merkityt pelaajat pelaavat edelleen NHL:ssä.


text: K – pelattujen kausien lukumäärä, OT – pelatut ottelut, MIN – pelatut minuutit, NOL – nollapelit, KA – päästettyjä maaleja jokaista 60 minuuttia kohden, T% – Torjuntaprosentti


title: Enver Gjokaj

text: Enver Gjokaj (s. 12. helmikuuta 1980 Pohjois-Kalifornia) on albanialais-yhdysvaltalainen näyttelijä. Hän on näytellyt pienissä rooleissa muun muassa elokuvissa "Spinning Into Butter" (2007), "Eagle Eye" (2008) ja "Tale of the Tribe" (2009), mutta hänen tunnetuin roolinsa on Victor vuosien 2009–2010 televisiosarjassa "Dollhouse". Vuonna 2015 hän näytteli agentti Daniel Sousaa "Agent Carter" -televisiosarjassa.


title: Jennifer Meadows

text: Jennifer Brenda ”Jenny” Meadows (s. 17. huhtikuuta 1981 Wigan) on brittiläinen 800 metrin juoksija.


title: Jennifer Meadows

text: Hän osallistui Moskovan sisäratojen MM-kilpailuihin 2006, joissa hän pääsi välieriin asti. Birminghamin sisäratojen EM-kilpailuissa 2007 hän oli viides, mutta Osakan MM-kilpailuissa 2007 hän jäi jälleen välieriin. Kaava toistui, kun hän oli Valencian sisäratojen MM-kilpailuissa 2008 viides, mutta jäi Pekingin olympialaisissa 2008 välieriin. Torinon sisäratojen EM-kilpailuissa 2009 hän oli jo lähellä mitalia ollen neljäs, mutta ensimmäisen arvokisamitalin, pronssia, hän sai Berliinin MM-kilpailuissa 2009. Dohan sisäratojen MM-kilpailuissa 2010 hänen mitaliputkensa jatkui hopealla. Barcelonan EM-kilpailuissa hän sijoittui alun perin kolmanneksi, mutta nousi lopulta hopealle kun Marija Savinova hylättiin dopingin takia. Pariisin sisäratojen EM-kilpailuissa 2011 Meadows sijoittui 800 metrillä alun perin toiseksi, mutta nousi myöhemmin voittajaksi kun Jevgenija Zinurova hylättiin dopingrikkomuksen vuoksi. 4 × 400 metrin viestissä hän sai hopeaa. Saman vuoden Daegun MM-kilpailuissa hän karsiutui 800 metrin välierissä.


title: Halistenkoski

text: Halistenkoski on Aurajoen yhdestoista ja alin koski Turussa, Halisten ja Nummen kaupunginosien rajalla. Kosken tuntumassa on vuodesta 1923 sijainnut Turun vesilaitos, jonka raakavesitarpeisiin koski on padottu. Vesilaitos ottaa Halistenkosken padosta 45 000 kuutiota vettä Aurajoesta päivittäin. Kosken kohdalla Aurajoki laskee seitsemän metriä sadan metrin matkalla. Kosken ylittää kaksi siltaa, 1930-luvulla rakennettu kevyenliikenteensilta ja 1980-luvulla rakennettu Halistensilta. Koskeen rakennettiin vuonna 1995 allastyyppinen kalaporras lohikalojen kutemaan nousun mahdollistamiseksi. Kanootteja vuokraava ja kalastuslupia myyvä Aurajoen opastuskeskus sijaitsee kosken rannalla entisessä myllärintalossa. Halistenkosken kalatietä ja sen alapuolista koskikalastuskohdetta ylläpitää Lounais-Suomen kalastusalue.


title: Halistenkoski

text: Aurajoen keskivirtaamat ovat vuosina 1938–2010 olleet Halistenkoskella 6,8 m³/s, keskialivirtaama 0,1 m³/s ja keskiylivirtaama 100 m³/s. Kuivina aikoina Turun vesilaitos on ottanut Halisten pintavesilaitokselle lähes koko Aurajoen virtaaman. Vuoden 1966 keväällä Etelä-Suomessa oli ennätystulvat, jolloin Halisissa mitattiin 2. toukokuuta virtaamaksi 286 m³/s. Vuonna 1980 oli myös suuri virtaama, 200 m³/s.


title: Halistenkoski

text: Halistenkosken seutu on ollut asuttu jo rautakaudella ja tuotantokäyttöön koski valjastettiin keskiajalla. Ensimmäiset maininnat paikalla sijainneesta myllystä ovat vuodelta 1352. Myöhemmin koskea ovat hyödyntäneet muun muassa 1500-luvulla Suomen ensimmäinen verkatehdas, jauhomyllyjä ja vanuttamo. Halistenkoskessa on sijainnut keskiajalla myös kruununkalastamo. Yhdessä viereisen Halisten kylämäen ja Turun vesilaitoksen rakennusten kanssa Halistenkoski on osa Halisten kylämäen valtakunnallisesti merkittävää rakennettuaa kulttuuriympäristöä.


title: 40 päivää ja 40 yötä

text: 40 päivää ja 40 yötä ("40 Days and 40 Nights") on Michael Lehmannin vuonna 2002 ohjaama komediaelokuva, jossa Matt Sullivan (Josh Hartnett) kokeilee 40 vuorokauden selibaattia.


title: Bad to the Bone (albumi)

text: Bad to the Bone on yhdysvaltalaisen blues rock -yhtyeen George Thorogood & The Destroyersin viides studioalbumi. Sen julkaisi 1982 EMI American Records. Albumi sisältää yhtyeen ehkä tunnetuimman kappaleen "Bad to the Bone". Osa kappaleista on cover-versioita, kuten alun perin Johnny Cashin levyttämä "Wanted Man".


title: Bad to the Bone

text: Bad to the Bone on George Thorogood & The Destroyersin single samannimiseltä albumilta vuodelta 1982. Kappaleelle on tehty musiikkivideo vuotta julkaisua myöhemmin.


title: Bad to the Bone

text: Kappale on kuuluisa riffistään. Kappaletta on kuultu monessa televisio-ohjelmissa, mainoksissa ja elokuvissa, kuten "Terminator 2 – Tuomion päivä" ja "Christine – tappaja-auto".


title: Bad to the Bone

text: Kitaravire kappaleessa on avoin G eli D-G-D-G-B-D.


title: Frank De Bleeckere

text: Frank Wermer De Bleeckere (s. 1. kesäkuuta 1966 Oudenaarde, Belgia) on belgialainen jalkapalloerotuomari. Hän on toiminut erotuomarina vuodesta 1984 lähtien. Vuonna 1998 hänestä tuli kansainvälinen erotuomari.


title: Frank De Bleeckere

text: Myöhemmin urallaan De Bleeckere on tuominnut muun muassa vuoden 2004 ja 2008 EM-kilpailuissa, sekä vuoden 2006 MM-kilpailuissa. Hänet on esivalittu myös vuoden 2010 MM-kilpailuihin. De Bleeckere on tuominnut myös useissa nuorten MM-kilpailuissa.


title: Frank De Bleeckere

text: Näiden lisäksi De Bleeckere on tuominnut Mestarien liiga-otteluita kotimaansa pääsarjan lisäksi. Mestarien liigan loppuottelua hän ei ole toistaiseksi koskaan päässyt tuomitsemaan, mutta kaudella 2006–2007 hän tuomitsi 2. toukokuuta 2007 pelatun Milanin ja Manchester Unitedin välisen välieräottelun. 28. elokuuta 2009 De Bleeckere toimi erotuomarina Barcelonan ja Šah’tar Donetskin välisessä UEFA Super Cupin ottelussa.


title: Edipo re

text: Edipo re on Ruggero Leoncavallon yksinäytöksinen ooppera, johon libreton kirjoitti Giovacchino Forzano Sofokleen tragedian pohjalta. Teos jäi keskeneräiseksi, mutta sen sävelsi loppuun Giovanni Pennacchio vuonna 1920. Teos kantaesitettiin 13. joulukuuta 1920 Chicagon oopperassa. Italiassa teos esitettiin ensimmäistä kertaa syyskuussa 1958.


title: Chilenliitäjä

text: Chilenliitäjä ("Ardenna creatopus") on ulappaliitäjien heimoon kuuluva ulappalintu. Se pesii vain kolmessa paikassa Chilessä: Juan Fernándezin saaristossa Robinson Crusoella (joitakin tuhansia pareja) ja Santa Claralla (2 000–3 000 paria), sekä Isla Mochalla Araucon edustalla (mahdollisesti jopa 25 000 paria). Se talvehtii Keski- ja Pohjois-Amerikan Tyynenmeren puoleisella rannikolla. Lintuja on havaittu myös Oseaniassa ja satunnaisesti Argentiinan rannikolla. Elliott Coues kuvaili lajin holotyypin San Nicolas Islandita Kaliforniasta 1864.


title: Sysiliitäjä

text: Sysiliitäjä ("Ardenna carneipes") on ulappaliitäjien heimoon kuuluva ulappalintu. Se pesii Uuden-Seelannin Pohjoissaarella, Lord Howella Australian itäpuolella, Australian etelärannikolla (yksi yhdyskunta), Australian lounaisrannikolla ja Île Saint-Paulilla Intian valtameressä. Sen populaation koko on noin 650 000 yksilöä. John Gould kuvaili lajin holotyypin Länsi-Australian Cape Leeuwinin edustan saarelta 1844.


title: Sokotrantyrskyliitäjä

text: Sokotrantyrskyliitäjä ("Bulweria fallax") on ulappaliitäjien heimoon kuuluva ulappalintu. Sen elinympäristö käsittää Intian valtameren luoteisosat Arabianmerellä, Adeninlahdella ja Omaninlahdella, missä se usein on yleisin ulappalintu. Lajin pesimäseudut ovat pääosin tuntemattomat, tosin vastikään on Jemenistä löydetty noin 50 parin yhdyskunta, ja sen arvioidaan pesivän rannikolla noin 3 000 parin voimin. Se pesii todennäköisesti myös Omanin saaristossa Sen populaation koko on noin 2 500–10 000 yksilöä. Christian Jouanin kuvaili lajin holotyypin Intian valtamereltä 1955.


title: Christian Jouanin

text: Christian Jouanin (s. 1925) on ranskalainen lintutieteilijä. Hän nimesi harvinaisen sokotrantyrskyliitäjän ("Bulweria fallax") Intian valtamereltä 1955, ja somalianmetsäfrankoliinin ("Francolinus ochropectus") yhdessä Jean Pierre Dorstin kanssa 1952. Jouanin toimii tutkijana Pariisin luonnontieteellisessä museossa ja kirjoitti useita tieteellisiä artikkeleita.


title: Olegário Benquerença

text: Olegário Manuel Bartolo Faustino Benquerença (s. 18. lokakuuta 1969 Batalha, Portugali) on portugalilainen jalkapalloerotuomari.


title: Olegário Benquerença

text: Benquerença on tuominnut urallaan maan pääsarjan lisäksi Mestarien liigan ja Uefa-cupin otteluita. Hän on tuominnut myös vuosien 2006 ja 2010 MM-kilpailujen sekä vuoden 2008 EM-kilpailujen karsintaotteluita, mutta itse arvokilpailuissa hän ei ole vielä koskaan toistaiseksi toiminut erotuomarina. Hänet on kuitenkin esivalittu tuomitsemaan vuoden 2010 MM-kilpailuja.


title: Olegário Benquerença

text: Benquerença toimi erotuomarina 25. tammikuuta 2004 Benfican ja Vitória Guimarãesin välisessä ottelussa, jossa unkarilainen Miklós Fehér pyörtyi kesken ottelun ja menehtyi myöhemmin sairaalassa.


title: Ship of Memories

text: Ship of Memories on alankomaalaisen Focus-yhtyeen vuonna 1976 julkaistu kokoelma-albumi, jonka materiaali koostuu ennenjulkaisemattomista kappaleista. Suurin osa niistä on äänitetty vuonna 1973.


title: Ship of Memories

text: Kannessa on valokuva saksalaisesta II maailmansodan aikaisesta Admiral Hipper -luokka raskaasta risteilijästä Admiral Hipperistä, jolle on palaamassa Arado Ar 196 -lentokone.


title: Jenni Pääskysaari

text: Jenni Pääskysaari (s. 18. marraskuuta 1975 Vantaa) on suomalainen toimittaja ja juontaja.


title: Jenni Pääskysaari

text: Vantaan Korsosta kotoisin oleva Pääskysaari valmistui ylioppilaaksi Kallion ilmaisutaidon lukiosta, minkä jälkeen hän opiskeli radiotyötä Laajasalon opistossa. Hän tuli tunnetuksi radiokanava Kiss FM:n aamujuontajana, jona hän toimi 1990-luvun lopulla ja 2000-luvun alkupuolella. Hänen kanssaan kanavan aamulähetyksiä juonsivat Tuomas Enbuske ja Henkka Hyppönen. Pääskysaari on juontanut radiossa myös YleQ-kanavalla vuosina 2004 ja 2006 sekä Yle Puhe -kanavalla vuonna 2014.


title: Jenni Pääskysaari

text: Pääskysaari on työskennellyt myös televisiossa. Hän juonsi vuosina 2002–2004 Yle TV1 -kanavan keskusteluohjelmaa "Yokotai" ensin Heikki Ali-Hokan ja myöhemmin Pekka Lehtisen kanssa ja vuosina 2011–2013 MTV3-kanavan keskusteluohjelmaa "Korkojen kera" yhdessä Vappu Pimiän kanssa. Pääskysaari on juontanut myös muun muassa MTV3:n ohjelmaa "Ekotähdet", jota esitettiin vuosina 2008–2009, saman kanavan ohjelmaa "Kadonneen jäljillä", jota on esitetty vuodesta 2009 (hän jätti ohjelman vuonna 2012 esitetyn kolmannen tuotantokauden jälkeen), AVAn parisuhdeaiheista keskusteluohjelmaa "11 tapaa jättää nainen", jota esitettiin syksyllä 2012, ja MTV3:n musiikkiviihdeohjelmaa "Pop’n’Roll", jota on esitetty vuodesta 2015. Pääskysaari on myös käsikirjoittajana ja juontaa MTV3:n paneeliohjelmaa "Pitääkö olla huolissaan?", jonka esittäminen alkoi syksyllä 2016.Jenni Pääskysaari on toiminut myös YLE:n suositun SuomiLOVE ohjelman juontajana yhdessä Mikko Leppilammen kanssa. [8][9] Viidennellä kaudella Mikko Leppilammen tilalla uutena juontajana aloittaa Mikko Kuustonen, Jenni Pääskysaaren jatkaessa toisena juontajana.[10]


title: Jenni Pääskysaari

text: Juontajan ja toimittajan töiden lisäksi Pääskysaari on työskennellyt myös televisio-ohjelmien tuottajana ja käsikirjoittajana. Hänen käsikirjoittamiinsa ohjelmiin kuuluvat muun muassa Yle TV1:n keväällä 2013 esittämä "Totuus rakkaudesta" ja MTV3-kanavalla syksystä 2014 esitetty "Posse". Syksyllä 2013 hän oli yksi "Tanssii tähtien kanssa" -tuomareista MTV3:n esittämän ohjelman kahdeksannella tuotantokaudella. Syksyllä 2012 hän oli vierailevana tuomarina Nelosen esittämän "Dancen" toisen tuotantokauden toisessa suorassa lähetyksessä.


title: Jenni Pääskysaari

text:
Pääskysaari on kirjoittanut kolme nuorten tietokirjaa, tytöille suunnatut kirjat "Kompassi : Jennin kirja sinulle" (2002) ja "Tyttö, sinä olet..." (2015) sekä pojille suunnatun kirjan "Poika, sinä olet..." (2016). Kaikki kolme on kustantanut Otava.
Pääskysaari on naimisissa entisen juontajakollegansa Henkka Hyppösen kanssa. Heillä on kolme tytärtä.


title: Dmitri Nadjožnyi

text: Dmitri Nikolajevitš Nadjožnyi (; 5. marraskuuta 1873 Nižni Novgorod, Venäjän keisarikunta – 22. syyskuuta 1945 Moskova, Neuvostoliitto) oli venäläinen sotilaskomentaja ensimmäisessä maailmansodassa ja sitten puna-armeijassa Venäjän sisällissodassa.


title: Dmitri Nadjožnyi

text: Nadjožnyi valmistui upseeriksi Pavlovin sotakoulusta 1894 ja suoritti Nikolain yleisesikunta-akatemian 1901. Hän osallistui Venäjän–Japanin sotaan ja oli 1913–1914 sotilasneuvonantajana Mongoliassa. Maailmansodan aikana hän toimi divisioonan- ja armeijakunnankomentajana ja yleni vuoteen 1917 mennessä kenraaliluutnantiksi. Lokakuussa 1917 Nadjožnyi nimitettiin Suomeen sijoitetun 42. armeijakunnan komentajaksi ja hän oli tässä tehtävässä myös Suomen sisällissodan aikana. Hän astui 1918 vapaaehtoisena uuden puna-armeijan palvelukseen. Venäjän sisällissodassa Nadjožnyi komensi marraskuusta 1918 helmikuuhun 1919 eteläistä rintamaa ja sen jälkeen heinäkuuhun 1919 läntistä rintamaa. Loka–marraskuusta 1919 hän komensi puna-armeijan 7. armeijaa, joka taisteli muun muassa Pohjois-Venäjän interventioon liittyen ympärysvaltoja vastaan pohjoisessa ja Nikolai Judenitšin komentamaa Luoteis-Venäjän armeijaa vastaan Petrogradin eteläpuolella.


title: Dmitri Nadjožnyi

text: Venäjän sisällissodan jälkeen Nadjožnyi oli puna-armeijassa muun muassa jalkaväen tarkastajana. Hän toimi luennoitsijana Frunzen sotilasakatemiassa 1926–1933 ja Kirovin sotilaslääketieteellisessä akatemiassa 1933–1941.


title: MetLife Stadium

text: MetLife Stadium on stadion East Rutherfordissa, New Jerseyn osavaltiossa, Yhdysvalloissa. Se kuuluu MetLife Sport Complexiin yhdessä Izod Center -areenan ja Meadowlands Racetrack -hevosurheiluradan kanssa. Tällä hetkellä stadionilla kotiottelunsa pelaa NFL-joukkueet New York Giants ja New York Jets. Stadionille mahtuu 82 500 katsojaa ja se on täten NFL:n toiseksi suurin stadion Landoverissa sijaitsevan FedEx Fieldin jälkeen.


title: MetLife Stadium

text: Stadion avattiin huhtikuussa 2010 nimellä "New Meadowlands Stadium". Elokuussa 2011 stadion nimettiin uudelleen MetLife-vakuutusyhtiön mukaan 25 vuoden mittaisella sopimuksella.


title: MetLife Stadium

text: Stadionilla järjestettiin showpainin Wrestlemania 29 tapahtuma vuonna 2013.


title: HMS Saladin

text: HMS Saladin (viirinumero H54) oli Britannian Kuninkaallisen laivaston Amiraliteetin S-luokan hävittäjä, joka palveli ensimmäisen maailmansodan lopulla ja toisessa maailmansodassa.


title: HMS Saladin

text: Alus tilattiin 9. huhtikuuta 1917 Alexander Stephen and Sonsilta Govanista osana laivaston vuosien 1917-1918 hätäohjelmaa. Aluksen köli laskettiin 10. syyskuuta ja se laskettiin vesille 17. helmikuuta 1918.


title: HMS Saladin

text: "HMS Saladin" liitettiin palvelukseen otettaessa Suureen laivastoon. Ensimmäinen maailmansodan päätyttyä alus sijoitettiin reserviin eikä se palannut palvelukseen ennen sodan uhan lisääntymistä. Alus miehitettiin elokuussa 1939 reserviläisillä kuningas Yrjö V:n pitämää reservilaivaston katselmusta varten.


title: HMS Saladin

text: "HMS Saladin" sijoitettiin sodan alussa Kanaalin saattueiden suojaksi. Alus siirrettiin toukokuussa 1940 Doverin alaisuuteen evakuoimaan liittoutuneiden joukkoja mannermaalta. Alus evakuoi 26. toukokuuta joukkoja Dunkerquesta. Se vaurioitui 30. toukokuuta ilmahyökkäyksessä.


title: HMS Saladin

text: "HMS Saladin" palasi palvelukseen 10. kesäkuuta, jolloin se osallistui Le Havren ja St. Valerien evakuointiin (operaatio Cycle). Alus vapautettiin 13. kesäkuuta operaatiosta, minkä jälkeen se palasi läntisen reitin alueen saattueiden suojaksi.


title: HMS Saladin

text: "HMS Saladin" määrättiin tukemaan Commandoiskua Guernseylle. Alus liittyi 12. heinäkuuta "HMS Scimitariin", minkä jälkeen aluksille kuormattiin Dartmouthissa No 3 Commando kuljetettavaksi Guernseylle. Operaatio epäonnistui ja osasto palasi Dartmouthiin purkamaan joukot aluksilta. Alus palasi 15. heinäkuuta saattuepalvelukseen.


title: HMS Saladin

text: "HMS Saladin" siirrettiin Clydeen ja edelleen Scapa Flowhun. Aluksen tehtävänä oli suojata tukikohtien välistä meriliikennettä. Alus suojasi 15. elokuuta saattuetta WS8C Scapa Flowsta yhdessä "HMS Antelopen", "HMS Castletonin", "HMS Charlestownin", "HMS Douglasin", "HMS Georgetownin", "HMS Intrepidin" ja "HMS Leamingtonin" kanssa. Alus erkani 17. elokuuta saattueesta palaten Clydeen.


title: HMS Saladin

text: "HMS Saladin" määrättiin syyskuussa huollettavaksi. Alus palasi palvelukseen helmikuussa 1941, jolloin se palasi läntisen reitin alueelle saattueiden suojaksi. Alus siirrettiin syyskuussa Islantiin 2. Saattajaryhmään suojaamaan keskisen Atlantin saattueita. Se liittyi saattueeseen SC42 yhdessä "HMS Douglasin", "HMS Veteranin", "HMS Skaten" ja "HMS Leamingtonin" kanssa täydentämään saattueen suojaa.


title: HMS Saladin

text: "HMS Saladin" määrättiin maaliskuun alussa 1942 suojaamaan Jäämeren saattueita. Alus suojasi 11. maaliskuuta saattuetta PQ13 Islantiin. Se erkani 17. maaliskuuta saattueesta sen saavuttua Islantiin, minkä jälkeen se palasi Atlantin saattueiden suojaksi.


title: HMS Saladin

text: "HMS Saladin" määrättiin suojaamaan huhtikuussa miinalaivoja. Alus suojasi 16. huhtikuuta 1. Miinalaivuetta sen rakentaessa pohjoistasulkua (operaatio SN88). Se palasi toukokuussa saattueiden suojaksi läntisen reitin alueelle. Alus suojasi 1. kesäkuuta ja 11. heinäkuuta uudelleen 1. Miinalaivuetta pohjoisensulun täydentämisissä (operaatiot SN72 ja SN30).


title: HMS Saladin

text: "HMS Saladin" liitettiin tammikuussa 1943 21. Saattajaryhmään suojaamaan saattueita kotimaan ja Islannin välillä. Alus oli sijoitettuna heinäkuussa Islantiin sukellusveneidentorjuntaan (operaatio Rosegarden). Alus kärsi Atlantin myrskyissä vaurioita, jotka oli korjattava telakalla.


title: HMS Saladin

text: "HMS Saladin" määrättiin taas elokuussa suojaamaan pohjoisensulun täydentämistä. Alus suojasi 16. ja 26. elokuuta 1. Miinalaivueen aluksia (operaatiot SN74 ja SN22C). Alus siirrettiin syyskuussa Atlantin saattueiden suojaksi Castle-luokan fregattien palvelukseen saamisen viivästyessä.


title: HMS Saladin

text: "HMS Saladin" määrättiin marraskuussa paikallissaattajaksi Jäämerensaattueiden alkutaipaleelle Loch Ewestä. Alus suojasi 22. marraskuuta Loch Ewestä saattuetta JW54 yhdessä "HMS Middletonin" ja "HMS Skaten" kanssa. Alus erkani 25. marraskuuta saattueesta varsinaisen avomerisaattueen saapuessa. Se liittyi 5. joulukuuta saapuvaan saattueeseen RA54B yhdessä "HMS Skaten", "HMS Brissendenin" ja "HMS Middletonin" kanssa. Alus erkani 9. joulukuuta saattueesta saavuttuaan Loch Eween.


title: HMS Saladin

text: "HMS Saladin" poistettiin tammikuussa 1944 Atlantin saattueiden suojaamisesta ja se siirrettiin rannikkosaattueiden suojaksi Englannin Kanaaliin. Alus määrättiin toukokuussa suojaamaan maihinnousualuksia maihinnousuharjoituksiin.


title: HMS Saladin

text: "HMS Saladin" siirrettiin kesäkuussa Plymouthiin. Alus poistettiin elokuussa aktiivipalveluksesta ja se siirrettiin koulutuskäyttöön. Se poistettiin palveluksesta kesäkuussa 1945 ja se siirrettiin reserviin. Alus sijoitettiin poistolistalle sodan päätyttyä Euroopassa.


title: HMS Saladin

text: "HMS Saladin" myytiin romutettavaksi 29. kesäkuuta 1947 BISCOlle, joka siirsi sen Llanelliin Walesiin E. Reesille. Alus saapui 3. heinäkuuta hinauksessa romuttamolle.


title: HMS Sardonyx

text: HMS Sardonyx (viirinumero H26) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Sardonyx

text: Alus tilattiin kesäkuussa 1918 Alexander Stephen and Sonsilta Linthousesta osana vuosien 1917-1918 laivasto-ohjelman 12. tilausta. Aluksen köli laskettiin 25. maaliskuuta 1918 ja se laskettiin vesille 27. toukokuuta 1919. Alus valmistui 12. heinäkuuta.


title: HMS Sardonyx

text: "HMS Sardonyx" palveli Kotilaivastossa, kunnes se siirrettiin reserviin. Alus palasi syyskuussa 1939 palvelukseen suojaamaan rannikkosaattueita. Se siirrettiin marraskuussa läntisen reitin alaisuuteen suojaamaan Atlantin saattueita.


title: HMS Sardonyx

text: "HMS Sardonyx" määrättiin elokuussa 1940 huollettavaksi, mistä se palasi palvelukseen joulukuussa jatkamaan samoja tehtäviä. Huollon aikana alus samalla modernisoitiin sekä muutettiin paremmin tehtäviin sopivaksi.


title: HMS Sardonyx

text: "HMS Sardonyx", "HMS Walker", "HMS Vanoc", "HMS Volunteer" sekä korvetit "HMS Bluebell" ja "HMS Hydrangea" muodostivat maaliskuussa 1941 perustetun 5. Saattajaryhmän. Saksan laivaston sukellusvene "U-110" havaitsi 16. maaliskuuta ryhmän suojaaman saattueen. Seuraavana päivänä sukellusveneet "U-99" ja "U-100" hyökkäsivät saattueen kimppuun, jolloin suojana ollut ryhmä upotti kummatkin sukellusveneet.


title: HMS Sardonyx

text: "HMS Sardonyx" palveli elokuusta lokakuuhun 8. Saattajaryhmässä, jossa olivat "HMS Malcolm", "HMS Watchman", "HMS Scimitar" sekä korvetit "HMS Arabis", "HMS Verbena", "HMS Violet", "HMS Monkshood", "HMS Petunia" ja "HMS Dahlia". Alus törmäsi 22. marraskuuta troolari "HMS St. Apollon" kanssa.


title: HMS Sardonyx

text: "HMS Sardonyx" suojasi 18. huhtikuuta 1942 1. miinalaivuetta yhdessä "HMS Charlestownin", "HMS Wellsin", "HMS Saladinin", "HMS Scottin" kanssa rakennettaessa pohjoista sulkua (operaatio SN88). Alus suojasi 23. toukokuuta "RMS Queen Maryä" yhdessä risteilijä "HMS Cairon", "HMS Beaglen", "HMS Douglasin" ja "HMS Keppelin" kanssa (saattue WS19W). Alus erkani seuraavana päivänä saattueesta palaten Clydeen.


title: HMS Sardonyx

text: "HMS Sardonyx", "HMS Newark" ja "HMS Intrepid" tekivät sukellusveneentorjuntapurjehduksen Tanskansalmeen suojatakseen 1. Miinalaivuetta rakennettaessa pohjoistasulkua (operaatio SN72). Alus erkani sukellusvenepartiosta kesäkuun alussa palaten läntisen reitin alaisuuteen.


title: HMS Sardonyx

text: "HMS Sardonyx" siirrettiin 11. heinäkuuta suojaamaan 1. Miinalaivuetta yhdessä "HMS Brightonin", "HMS St. Mary'sin", "HMS Salisburyn" ja "HMS Scottin" kanssa (operaatio SN3C) rakennettaessa Färsaarten matalikolle miinoitusta. Operaation päätyttyä alus palasi läntisen reitin alaisuuteen.


title: HMS Sardonyx

text: "HMS Sardonyx" suojasi 2. elokuuta Clydestä lähtenyttä saattuetta WS21S läntisen reitin alueella. Alus suojasi 31. lokakuuta liittyi Clydestä Liverpoolista lähteneeseen saattueeseen WS24 suojaten sitä Irlanninmerellä yhdessä "HMS Skaten" kanssa.


title: HMS Sardonyx

text: "HMS Sardonyx" siirrettiin tammikuussa 1943 Islantiin suojaamaan Atlantin saattueita yhdessä "HMS Saladinin", "HMS Sabren", "HMS Scimitarin" ja "HMS Shikarin" kanssa. Aluksista muodostettiin Islannissa 21. Saattajaryhmä.


title: HMS Sardonyx

text: "HMS Sardonyx" määrättiin toukokuussa Clydeen rannikkosaattueiden suojaksi. Alus suojasi 19. toukokuuta saattuetta KMF15/WS30 alkumatkan Gibraltarille. Se siirrettiin 4. syyskuuta suojaamaan 1. Miinalaivuetta rakennettaessa Färsäärten ja Islannin väliin miinoitusta (operaatio SN22B). Alus oli 21. syyskuuta sukellusveneentorjuntatehtävissä yhdessä "HMS Mahrattan", "HMS Obedientin" ja "HMS Shikarin" kanssa.


title: HMS Sardonyx

text: "HMS Sardonyx" poistettiin lokakuussa Atlantin saattueiden suojaamistehtävistä ja se siirrettiin rannikkovesille. Alus poistettiin lokakuussa 1944 operationaalisesta palveluksesta ja se siirrettiin koulutustehtäviin.


title: HMS Sardonyx

text: "HMS Sardonyx" siirrettiin toukokuussa 1945 reserviin. Alus sijoitettiin poistolistalle Euroopan sotatoimien päätyttyä. Se myytiin romutettavaksi BISCOlle, joka siirsi aluksen T W Wardille Inverkeithingiin. Alus saapui syyskuussa 1945 hinattuna romutettavaksi.


title: HMS Scimitar (H21)

text: HMS Scimitar (viirinumero H21) oli Britannian Kuninkaallisen laivaston Amiraliteetin S-luokan hävittäjä, joka palveli ensimmäisen maailmansodan lopulla ja toisessa maailmansodassa.


title: HMS Scimitar (H21)

text: Alus tilattiin huhtikuussa 1917 John Brown and Companyltä Clydebankistä osana vuosien 1917–1918 laivasto-ohjelmien 11. tilausta. Aluksen köli laskettiin 30. toukokuuta ja se laskettiin vesille 27. helmikuuta 1918. Alus valmistui 29. huhtikuuta.


title: HMS Scimitar (H21)

text: "HMS Scimitar" palveli ensimmäisen maailmansodan lopulla hetken Suuressa laivastossa. Alus liitettiin 1938 Portsmouthin paikallislaivueeseen, jossa se palveli koululaivana.


title: HMS Scimitar (H21)

text: "HMS Scimitar" määrättiin syyskuussa 1939 Kanaalin saattueiden suojaksi. Alus suojasi 12. syyskuuta Southamptonista Brestiin saattuetta DB1 yhdessä "HMS Vansittartin" kanssa, minkä jälkeen se jatkoi saattueiden suojana. Alus muutettiin miinanraivaajaksi, mistä se palasi palvelukseen joulukuussa.


title: HMS Scimitar (H21)

text: "HMS Sciimitar" suojasi Kanaalin saattueita, kunnes se siirrettiin 26. toukokuuta 1940 Doverin alaisuuteen Dunkerquen evakuointeihin. Alus kolaroi 31. toukokuuta "HMS Icaruksen" kanssa, minkä seurauksena se ajautui karille. Se oli kesäkuussa telakalla korjattavana, minkä jälkeen se palasi saattuepalvelukseen. Alus kärsi Portlandin kesäkuisissa pommituksissa vaurioita.


title: HMS Scimitar (H21)

text: "HMS Scimitar" oli telakalla korjattavana, mistä palattuaan se valittiin sukellusveneidentorjuntatehtäviin. Aluksen palattua palvelukseen sille nousi 12. heinäkuuta Dartmouthissa pataljoonan vahvuinen yksikkö No. 3 Commando, jolla oli tehtävänä hyökätä Guernseyn saarelle. Alus aloitti operaation samana päivänä yhdessä "HMS Saladinin" kanssa. Osasto palasi operaation peruunnuttua 14. heinäkuuta Dartmouthiin.


title: HMS Scimitar (H21)

text: "HMS Scimitar" siirrettiin elokuussa Läntisen reitin alaisuuteen 5. Saattajaryhmään suojaamaan Atlantin saattueita. Alus suojasi syyskuussa ryhmän mukana saattuetta HX72. Saattue joutui 21. syyskuuta kuuden Saksan laivaston sukellusveneen hyökkäyksen kohteeksi. Alus palveli vuoden lopun osana ryhmää suojaten Atlantin saattueita.


title: HMS Scimitar (H21)

text: "HMS Scimitar" suojasi maaliskuussa 1941 saattuetta HX112 yhdessä "HMS Walkerin", "HMS Vanocin", "HMS Volunteerin", "HMS Sardonyxin" sekä kuuden Flower-luokan korvetin kanssa. Sukellusvene "U-100" havaitsi 7. maaliskuuta saattueen aloittaen hyökkäyksen saattuetta vastaan.


title: HMS Scimitar (H21)

text: "HMS Scimitar" siirrettiin kesäkuussa 8. Saattajaryhmään, jossa olivat "HMS Malcolm", "HMS Watchman", "HMS Sardonyx", Flower-luokan korvetit "HMS Arabis", "HMS Nasturtium", "HMS Violet" ja Halcyon-luokan miinanraivaaja "HMS Speedwell". Alus suojasi ryhmän mukana saattuetta HX133. Alus suojasi elokuussa ryhmän mukana saattuetta HX143, lokakuussa saattuetta ON30 ja marraskuussa saattuetta HX160.


title: HMS Scimitar (H21)

text: "HMS Scimitar" siirrettiin tammikuussa 1942 1. Saattajaryhmään, jonka mukana se sijoitettiin Londonderryyn yhdessä "HMS Sabren" ja "HMS Alisman" kanssa. Vuoden loppuun mennessä ryhmä suojasi kolmeatoista saattuetta, joista useita ilman tappioita.


title: HMS Scimitar (H21)

text: "HMS Scimitar" siirrettiin tammikuussa 1943 21. Saattajaryhmään, jossa se liittyi "HMS Saladiniin", "HMS Skateen" ja "HMS Sabreen" suojaamaan Islannin ja Britteinsaarten välillä kulkevia saattueita. Alus sijoitettiin heinäkuussa Islantiin sijoitettuun varalla olevaan osastoon täydentämään Atlantin saattueiden suojana olevia saattajaryhmiä. Alus vaurioitui heinäkuussa myrskyssä, minkä vuoksi sen oli palattava kotimaahan telakalle.


title: HMS Scimitar (H21)

text: "HMS Scimitarin" ollessa telakalla 21. Saattajaryhmä lakkautettiin ja hieman myöhemmin ryhmä perustettiin uudelleen miehitettynä uusilla Castle-luokan fregateilla. Alus palasi palvelukseen syyskuussa.


title: HMS Scimitar (H21)

text: "HMS Scimitar" suojasi 4. syyskuuta yhdessä "HMS Lancasterin", "HMS Sardonyxin" ja "HMS Meteorin" kanssa apumiinalaiva "HMS Agamemnonia", "HMS Menestheusta" ja "HMS Port Quebeciä" täydennettäessä pohjoissulkua. Alus poistettiin lokakuussa Pohjois-Atlantin saattajatehtävistä ja se siirrettiin Plymouthiin Kanaalin saattueiden suojaksi.


title: HMS Scimitar (H21)

text: "HMS Scimitar" ja "HMS Warwick" metsästivät 20. helmikuuta 1944 ilmoitettua sukellusvenettä lounaisen reitin alueella. Etsinnän aikana "HMS Warwickiin" osui sukellusveneen laukaisema T5-akustinentorpedo, minkä jälkeen alus upposi nopeasti. "HMS Scimitar" pelasti alukselta 93 eloonjäänyttä.


title: HMS Scimitar (H21)

text: "HMS Scimitar" suojasi 26. huhtikuuta Yhdysvaltain laivaston maihinnousualuksia harjoiteltaessa Normandian maihinnousua se törmäsi maihinnousualukseen. Alus irrotettiin harjoituksesta ja se määrättiin palaamaan Plymouthiin korjattavaksi.


title: HMS Scimitar (H21)

text: "HMS Scimitar" poistettiin operatiivisista tehtävistä lokakuussa ja se siirrettiin koulutustehtäviin Plymouthiin. Alus poistettiin palveluksesta Euroopan sotatoimien päätyttyä, jonka jälkeen se sijoitettiin reserviin. Se sijoitettiin poistolistalle 1947, minkä jälkeen se myytiin BISCOlle. Alus hinattiin T W Wardille Briton Ferryyn, jonne se saapui 30. kesäkuuta.


title: HMS Scout (H51)

text: HMS Scout (viirinumero H51) oli Britannian kuninkaallisen laivaston vuonna 1918 vesille laskettu Amiraliteetin S-luokan hävittäjä, joka palveli ensimmäisen maailmansodan lopulla ja toisessa maailmansodassa.


title: HMS Scout (H51)

text: Alus tilattiin huhtikuussa 1917 John Brown and Companyltä Clydebankistä osana vuosien 1917-1918 laivasto-ohjelmien 11. tilausta ja sen köli laskettiin 25. lokakuuta 1917. Alus laskettiin vesille 27. huhtikuuta 1918 ja se valmistui 15. kesäkuuta 1918.


title: HMS Scout (H51)

text: Sotien välillä "HMS Scout" palveli Välimerellä, kunnes se siirrettiin vuonna 1928 Kiinan asemalle Hongkongiin, missä se palveli edelleen toisen maailmansodan puhjetessa.


title: HMS Scout (H51)

text: Alus siirrettiin 3. syyskuuta Singaporeen miinalaivaksi muutettuna ja se laski seuraavana päivänä Singaporen edustalle miinakentän. Alus palautettiin 10. syyskuuta hävittäjäksi.


title: HMS Scout (H51)

text: Alus palveli Kiinan asemalla partioaluksena käyden kahteen otteeseen (syyskuusta marraskuuhun 1940 ja marraskuusta 1941) telakalla huollettavana, kunnes Japani liittyi sotaan. Alus oli juuri telakalla, mistä se palautettiin palvelukseen. Alus siirrettiin 8. joulukuuta Singaporeen.


title: HMS Scout (H51)

text: Alus sijoitettiin 18. joulukuuta Port Swettenhamiin Perak-laivueeseen, jonka tehtävänä oli häiritä japanilaisten liikennöintiä Malakansalmessa. Se palasi tammikuussa 1942 Singaporeen japanilaisten lentokoneiden tehtyä operaatiot alueella mahdottomiksi.


title: HMS Scout (H51)

text: Helmikuussa "Scout" suojasi evakuointisaattueen Singaporesta Bataviaan. Tehtävän päätyttyä alus siirrettiin Tanjong Priokiin ABDAn läntisen iskuosaston alaisuuteen. Se sijoitettiin 25. helmikuuta Surabajaan itäiseen iskuosastoon, jossa olivat risteilijät "HMAS Hobart", "HMS Danae", "HMS Dragon" ja hävittäjä "HMS Tenedos".


title: HMS Scout (H51)

text: Alus osallistui 26. helmikuuta yritykseen torjua läntiselle Jaavalle suuntautunut japanilaisten maihinnousu. Osastot eivät kuitenkaan kohdanneet toisiaan. Seuraavana päivänä tankattuaan alus suojasi "Hobartia" Colomboon "Dragonin" ja "Danaen" kanssa.


title: HMS Scout (H51)

text: Maaliskuussa "Scout" liitettiin Force B:hen, jonka muut alukset olivat lentotukialus "HMS Hermes" ja kevyet risteilijät "HMS Caledon" ja "Dragon". Alus suojasi 31. maaliskuuta Force B:n mukana lentotukialuksia "HMS Indomitablea" ja "HMS Formidablea", jotka muodostivat Force A:n. Laivaston tehtävänä oli torjua Ceylonille pyrkivät japanilaiset. Alus tankattiin 4. huhtikuuta laivaston mukana Addun atollilla, minkä jälkeen osasto pysyi merellä japanilaisten lentokoneiden iskiessä Ceylonille. Osasto siirtyi Kilindiniin Keniaan.


title: HMS Scout (H51)

text: Alus suojasi toukokuussa Kilindiniin sijoitettuja Revenge-luokan taistelulaivoja. Se siirrettiin kesäkuussa Colomboon huollettavaksi, mistä palattuaan alus suojasi Intian valtameren saattueita.


title: HMS Scout (H51)

text: "Scout" oli tammikuusta toukokuuhun 1944 huollettavana Bombayssa. Huollon aikana todettiin aluksen kunnon olevan niin heikko, että korjaus ei olisi kannattavaa. Alus sijoitettiin majoitusalukseksi hävittäjienemälaivan "HMS Woolwichin" viereen Trincomaleessa.


title: HMS Scout (H51)

text: Alus purjehti joulukuussa 1945 kotimaahan, jonne saavuttuaan se sijoitettiin poistolistalle. Alus myytiin 11. helmikuuta 1946 romutettavaksi T W Wardille Briton Ferryyn, jonne se saapui hinattuna 2. maaliskuuta.


title: Ernest Hope-Carson

text: Ernest Hope-Carson oli Yhdistyneen kuningaskunnan maavoimien everstiluutnantti.


title: Ernest Hope-Carson

text: Hope-Carson johti muun muassa panssarivaunuosastoa Venäjän sisällissodassa muun muassa Luoteis-Venäjän armeijan puolella. Hänen Luoteis-Venäjän armeijaan liittynyt yksikkönsä muodostettiin heinäkuussa 1919 Swanagessa. Yksikkö saapui Tallinnaan yöllä 6. elokuuta 1919. Yksikköön kuului 22 upseeria ja 26 sotilasta. Hope-Carsonin yksikkö osallistui muun muassa Pulkovon taistelun. Myöhemmin hän toimi Pohjois-Venäjän interventioon liittyen pohjoisessa.


title: Ernest Hope-Carson

text: Palkitessaan Suomessa ja Baltiassa palvelleita kuningas Yrjö V myönsi Hope-Carsonille Distinguished Service Order -kunniamerkin vuonna 1920.


title: Ernest Hope-Carson

text: Hope-Carson selosti kokemuksiaan Venäjän sisällissodasta seitsemässä artikkelissa Royal Tank Corps Journal -julkaisussa vuonna 1927. Yhteenveto tapahtumista on julkaistu teoksessa "A Short History of The Royal Tank Corps" (Gale & Polden Ltd, Aldershot).


title: Pjotr Glazenap

text: Pjotr Vladimirovits (von) Glazenap toimi Luoteis-Venäjän armeijan toisena ja viimeisenä komentajana 28. marraskuuta 1919 – 21. tammikuuta 1920. Tätä ennen hän oli kunnostautunut pääasiassa syys-lokakuussa 1919 Petrogradia vastaan suoritetun hyökkäyksen komentajana.


title: Kyyhkyprioni

text: Kyyhkyprioni ("Pachyptila desolata") on ulappaliitäjien heimoon kuuluva ulappalintu. Sen elinympäristö käsittää Etelämannerta ympäröivät saaret, muun muassa Etelä-Georgia ja Eteläiset Sandwichsaaret, Scott Island, Aucklandsaaret, Heard ja McDonaldinsaaret sekä Crozetsaaret, Kerguelen ja Macquariensaari. Sen populaation koko on noin 50 miljoonaa yksilöä. Lajista tunnetaan kolme alalajia. Johann Friedrich Gmelin kuvaili lajin holotyypin Kerguelenilta 1789.


title: Zoltán Popovits

text: Zoltán Popovits (s. 17. maaliskuuta 1940 Eger, Unkari) on unkarilais-suomalainen kuvanveistäjä. Hän on Budapestin Moholy-Nagyn taideyliopiston kunniatohtori (2007).


title: Zoltán Popovits

text: Popovitsin perhe lähti Unkarista 1945 Etelä-Saksaan ja muutti myöhemmin Australian kautta Yhdysvaltoihin. Popovits opiskeli ensin Coloradon yliopistossa lentokonesuunnittelua ja sitten 1963-1963 arkkitehtuuria. Kuvanveistoa hän opiskeli 1963-1965 Kansas Cityn Art Institutessa. Hän tuli Fullbright-stipendillä Suomeen 1965 ja opiskeli Suomen Taideakatemian koulussa 1965-1966. Popovits jäi Suomeen, mutta on asunut 1990-luvun lopulta Unkarissa, ensin viisi vuotta vakituisesti ja sitten osittain. Vuodesta 1966 hän on pitänyt yksityisnäyttelyjä ja osallistunut ryhmänäyttelyihin niin Suomessa kuin ulkomaillakin.


title: Zoltán Popovits

text: Popovits on tehnyt Helsinkiin useita julkisia veistoksia, muun muassa Forumin kauppakeskukseen, Rahakamarintorille Länsi-Pasilaan ja Itäkeskukseen. Hän suunnitellut myös koruja Lapponia-korulle. Arabian vieraileva taiteilija Popovits oli 1969-1971.


title: Leveänokkaprioni

text: Leveänokkaprioni ("Pachyptila vittata") on ulappaliitäjien heimoon kuuluva ulappalintu. Sen kaksiosainen elinympäristö käsittää Uuden-Seelannin Eteläsaaren eteläosan ja Chathamsaaret, sekä Etelä-Atlantin Tristan da Cunhan ja Goughin. Populaation koko on noin 15 miljoonaa yksilöä. Johann Reinhold Forster kuvaili lajin holotyypin 1777.


title: Atlanta Motor Speedway

text: Atlanta Motor Speedway (vuosina 1960–1990 Atlanta International Speedway) on moottorirata Yhdysvalloissa. Se sijaitsee Hamptonissa Georgian osavaltiossa Atlantan eteläpuolella. Radassa on ovaaliosuus, joka on 2,48 km pitkä. Rata avattiin vuonna 1960, ja sen katsojakapasiteetti on 124 000 katsojaa.


title: Atlanta Motor Speedway

text: Atlanta Motor Speedwaylla ajetaan NASCAR-sarjan kolmea luokkaa, ja aiemmin on ajettu muun muassa Champ Caria.


title: TELA

text: TELA voi tarkoittaa seuraavia asioita:


title: Ohutnokkaprioni

text: Ohutnokkaprioni ("Pachyptila belcheri") on ulappaliitäjien heimoon kuuluva ulappalintu. Laji elää pesintäajan ulkopuolella eteläisten merten ulapoilla. Sen pesimäpaikkoja ovat Isla Noir Chilen Tulimaan länsipuolella, Falklandsaaret, Crozetsaaret ja Kerguelen. Ohutnokkaprionin populaation koko on noin 7 miljoonaa yksilöä. Gregory Mathews kuvaili lajin holotyypin Geelongista Victoriasta vuonna 1912.


title: Paksunokkaprioni

text: Paksunokkaprioni ("Pachyptila crassirostris") on ulappaliitäjien heimoon kuuluva ulappalintu. Sen elinympäristö käsittää Uudelle-Seelannille kuuluvat Snaressaaret, Chathamsaaret, Aucklandsaaret ja Bountysaaret, sekä Australialle kuuluvat Heard ja McDonaldinsaaret. Sen populaation koko on 150 000–300 000 yksilöä. Lajista tunnetaan kaksi alalajia. Gregory Mathews kuvaili lajin holotyypin Bountysaarilta 1912.


title: Valtionpuisto

text: Valtionpuisto eli kruununpuisto oli alkuaan nimitys, joka tarkoitti sellaista valtionmaasta pelkästään valtion metsätalouden käyttöön erotettua aluetta, jolle ei saanut perustaa uudistiloja. Alkuperäisestä käyttötarkoituksesta luovuttiin melko pian, sillä vuoden 1886 metsälain muutoksen mukaan valtionpuistojakin voitiin luovuttaa asutukselle, mikäli asutus ei haitannut valtion metsätaloutta. Niihin voitiin perustaa kruununmetsätorppia ja vuokrapalstoja, jos niissä oli asutukseen ja maanviljelyyn sopivia alueita. Kruununpuisto on valtionpuistoa varhaisempi nimitys, jota käytti esimerkiksi 1800-luvun lainsäädäntö. Se kuuluu aikaan, jolloin valtionmetsiäkin kutsuttiin kruununmetsiksi.


title: Valtionpuisto

text: Valtionpuistojen pinta-ala oli suurimmillaan 1916–1926, jolloin niitä oli noin 20 prosenttia valtionmetsien alasta. Valtionpuistoja ei perustettu enää vuoden 1921 jälkeen, jolloin ilmeni, että niitä oli käytettävä asutustoimintaan samoin kuin muutakin valtion maata. Ne eivät enää 1960-luvulla eronneet hallinnollisesti tai käytöltään mitenkään muista valtionmetsistä.


title: Sininokkaprioni

text: Sininokkaprioni ("Pachyptila salvini") on ulappaliitäjien heimoon kuuluva ulappalintu. Sen elinympäristö käsittää eteläisellä Intian valtamerellä sijaitsevat Amsterdamsaaren ja Île Saint-Paulin, joilla pesii alalaji "macgillivray", sekä Prinssi Edwardin saaret ja Crozetsaaret, joilla nimialalaji "salvini" pesii. Sen populaation koko on noin 12 miljoonaa yksilöä. Gregory Mathews kuvaili lajin holotyypin Marionsaarelta 1912.


title: Ferdinand Johan Wiedemann

text: Ferdinand Johan Wiedemann (30. maaliskuuta 1805 Haapsalu - 29. joulukuuta 1887 Pietari) oli saksalais-ruotsalaissyntyinen kielitieteilijä, joka tutki etenkin viron kieltä ja muita suomalais-ugrilaisia kieliä, kuten liiviä, suomalaisen Antti Juhana Sjögrenin julkaisemattomien teosten pohjalta (Wiedemann nimenomaan julkaisi Sjögrenin laatimat liivin kieliopin ja sanakirjan Sjögrenin kuoltua.). Hän opiskeli Tallinnan lukiossa (1819−1821) ja sen jälkeen Tarton yliopistossa (1824−1826). Tämän jälkeen hän toimi vanhojen kielten opettajana Tallinnan ja Jelgavan lukioissa. Tänä aikana hän julkaisi useita suomalais-ugrilaisia kieliä koskevia tutkimuksia ja pääsi professoriksi Pietarin tiedeakatemiaan vuonna 1857. Hän vietti loppuelämänsä Pietarissa, jossa hän julkaisi muun muassa sen ajan laajimmat viron kielen sanakirjan ja kehitti viron kielioppia. Wiedemann kuoli 29. joulukuuta 1887.


title: Ferdinand Johan Wiedemann

text: Vuodesta 1989 on Virossa vuosittain myönnetty 500 000 kruunun arvoinen Ferdinand Johan Wiedemannin kielentutkimuspalkinto. Lisäksi Haapsalussa on hänen mukaansa nimetty lukio.


title: Kriketin Euroopan-liiga 2009

text: Kriketin Euroopan liigassa pelattiin vuonna 2009 divisioonat 3, 4 ja 5. 3. divisioona pelattiin Espanjassa 31.8. – 5.9. 4. divisioona Kyproksella 8.–13.9. ja 5. divisioona Korfussa, Kreikassa 7.–12.9.


title: Kriketin Euroopan-liiga 2009

text:
Israel nousi 2. divisioonaan voitettuaan karsinnoissa Kroatian 97/4/20.3 – 96/9/36
Malta putosi 4. divisioonaan.


title: Kriketin Euroopan-liiga 2009

text:
Kypros nousi 3. divisioonaan
Slovenia putosi 5. divisioonaan.


title: Kriketin Euroopan-liiga 2009

text: Kreikka nousi 4. divisioonaan.


title: Kriketin Euroopan-liiga 2009

text: Ottelutuloksissa lihavoitu aloitti sisällä. Toisessa rivissä palot ja kolmannessa käytetyt syöttövuorot (overs).


title: Pitkäsiipiviistäjä

text: Pitkäsiipiviistäjä ("Pterodroma macroptera") on ulappaliitäjien heimoon kuuluva valtamerilintu. Sen elinympäristö käsittää Atlantin ja Intian valtameren eteläisiä saaria Tristan da Cunhasta Kerguelenille ja Lounais-Australiaan. Alalaji "gouldi" pesii Uuden-Seelannin Pohjoissaarella. Populaation koko on 1,5 miljoonaa yksilöä. Andrew Smith kuvaili lajin holotyypin Afrikan eteläkärjen merialueelta 1840.


title: Oskar Kallas

text: Oskar Philipp Kallas (25. lokakuuta 1868 Kaarma, Viro – 26. tammikuuta 1946 Tukholma, Ruotsi) oli virolainen diplomaatti, sekä kielen- ja kansanrunouden tutkija. Kallaksen puoliso vuodesta 1900 alkaen oli suomalainen kirjailija Aino Kallas..


title: Oskar Kallas

text: Oskar Kallaksen vanhemmat olivat lukkari Mihkel Kallas ja Wilhelmine Allas. Nuorena Kallas auttoi Jakob Hurtia kokoamaan virolaisesta runouden kokoelman. Kallas opiskeli vuosina 1887–1892 Tarton yliopistossa klassillista filologiaa ja 1892–1893 Helsingin yliopistossa suomalais-ugrilaisia kieliä, ja vuonna 1901 hän väitteli filosofian tohtoriksi. Tartossa opiskellessaan hän oli aktiivinen virolaisissa nationalistisissa järjestöissä ja oli muun muassa tulevan Viron valtiopäämiehen Jaan Tõnissonin ystävä. He perustivat myöhemmin yhdessä Postimees-sanomalehden. Kallas oli Pietarin yliopiston dosenttina 1901–1903. Hän toimi vuodesta 1903 Postimees-lehden toimittajana ja Tarton lukion opettajana. Kallasista tuli 1906 juuri perustetun Tarton tyttökoulun rehtori. Hän oli vuonna 1909 mukana perustamassa Viron kansallismuseota. Kansatieteellisesti Kallas on tunnettu erityisesti lutsien ja leivujen tutkimuksesta. Viron itsenäistyttyä hän toimi Viron lähettiläänä Suomessa 1918–1922 ja Britanniassa 1922–1934 ja jäi tehtävästä eläkkeelle vuonna 1934. Neuvostoliiton miehitettyä Viron Kallas lähti perheineen pakoon Ruotsiin, jossa hän kuoli 26. tammikuuta 1946. Hänen tuhkansa on haudattu Helsinkiin.


title: Oskar Kallas

text: Kallakset rakensivat Tarttoon (Raja 31a) huvilan, jossa he asuivat 1914–1918. Rakennus on yhä olemassa, huonokuntoisena. Rakennus on tyyliltään uusklassinen, ja sen suunnitteli suomalainen arkkitehti Walter Thomé. Sen omistaa rakennusyhtiö Nordecon.


title: Masahiko Kimura

text: Masahiko Kimura (10. syyskuuta 1917 – 18. huhtikuuta 1993) oli japanilainen judoka, jota pidetään yhtenä kaikkien aikojen merkittävimmistä judokoista.


title: Masahiko Kimura

text: Kimurasta tuli vuonna 1935 nuorin 5. danin mustan vyön saanut judoka 18-vuotiaana. Hän kärsi urallaan ainoastaan neljä tappiota, jotka kaikki tulivat 1935. Hän voitti Japanin avoimen sarjan mestaruuden 1937 ja säilyi voittamattomana koko 13 vuoden uransa ajan. Kimura ryhtyi tämän jälkeen ammattilaispainijaksi ja -judokaksi. Hän voitti muun muassa kuuluisassa kutsuottelussa 1951 brasilialaisen jujutsun kehittäjän Hélio Gracien.


title: Masahiko Kimura

text: Kimuran vyöarvoksi jäi 7. dan hänen riitauduttua Kōdōkanin kanssa muun muassa ammattilaispainijaksi ryhtymisen johdosta. Kimura kuoli keuhkosyöpään 75-vuotiaana.


title: Ennakkopäätös

text: Ennakkopäätös tai ennakkoratkaisu eli prejudikaatti on ylimmän oikeusasteen antama tuomio tai päätös, joka antaa ohjeen siitä, miten tietty lainsoveltamiskysymys olisi vastaisuudessa ratkaistava. Ennakkopäätökset kuuluvat niin kutsuttuihin heikosti velvoittaviin oikeuslähteisiin, mutta suomalaisessa oikeuskäytännössä alemmat tuomioistuimet yleensä noudattavat korkeimman oikeuden linjaa.


title: Ennakkopäätös

text: Ennakkoratkaisut voidaan jakaa deklaratorisiin ja demonstratiivisiin. "Deklaratorinen prejudikaatti" voidaan rinnastaa lain säännöksiin, ja se on melko yksiselitteinen. "Demonstratiivinen prejudikaatti" ei niinkään anna yksiselitteistä ratkaisuohjetta, vaan siitä voidaan laintulkinnassa poimia seikkoja, joilla voi olla vastaisuudessa merkitystä, kun ratkaistaan samantyyppistä asiaa.


title: Ennakkopäätös

text: Ennakkopäätökseksi tai ennakkoratkaisuksi kutsutaan prosessioikeudessa ylimpien tuomioistuinten julkaisemia ratkaisuja, joilla on tarkoitus ohjata oikeuskäytäntöä vastaavissa tapauksissa. Esimerkiksi Suomen korkein oikeus myöntää suurimman osan valitusluvista ennakkopäätösperusteella, eli asiassa on tarkoitus antaa muita lainkäyttäjiä ohjaava päätös uudesta tai epäselvästä oikeuskysymyksestä. Ennakkopäätöksiä annetaan yleensä sellaisissa asioissa, joissa lait ja asetukset eivät anna selvää vastausta oikeuskysymykseen tai ne ovat sisällöltään tulkinnanvaraisia


title: RE85

text: RE85 (aiemmin Refuel) on St1 Oy:n valmistama liikenteen polttoaine Suomessa. Tuote sisältää suomalaisesta biojätteestä tehtyä etanolia yleensä 80–85 % ja loput ovat bensiinin eri komponentteja, joilla varmistetaan muun muassa hyvä kylmäkäynnistyminen. E85-polttoainesekoituksissa on etanolia enintään 85 prosenttia, etanolipitoisuuden määrä vaihtelee raaka-aineiden saatavuuden mukaan. RE85-polttoaineessa alkoholipitoisuus voi vaihdella välillä 70-85 tilavuusprosentin välillä.


title: RE85

text: Suomalaisen raaka-ainepohjan ansioista tuotteelle on myönnetty Suomalaisen Työn Liiton Avainlipputunnus ja se on kehitetty Suomen oloihin sopivaksi yhteistyössä VTT:n kanssa.


title: RE85

text: RE85 vähentää fossiilisia CO-päästöjä jopa 80%. Tuotetta ei voi käyttää tavallisissa bensiini- tai diesel-autoissa. Tuote soveltuu niin sanottuihin flexifuel-ajoneuvoihin. Auto on samanhintainen ja muutenkin samanlainen kuin vastaava bensiinimalli. Flexifuel-malleja myy Suomessa jo useampi automerkki.


title: RE85

text: RE85:n jakelu aloitettiin pääkaupunkiseudulla 1. huhtikuuta 2009. Vuonna 2011 tuotteen jakelua laajennettiin valtakunnalliseksi, noin 30 asemalle.